Naib Presiden MCA ‘backup’ restoran pamer karikatur pemimpin komunis?

GEORGETOWN, 19 Jamadilawal 1442H, Ahad – Pemimpin parti perkauman, MCA seolah-olah menyokong tindakan restoran di Pulau Pinang yang menampal kertas hiasan dinding karikatur yang mempunyai komunisme dan pemimpin komunis.

Ia berikutan Naib Presidennya, Tan Teik Cheng menyifatkan tindakan polis terlalu keras dan ‘sensitif’ serta boleh merosakkan hubungan dengan kerajaan China.

Malah, Teik Cheng yang bagaikan menganggap isu ini remeh berkata, perkara itu tidak perlu ditangani polis.

“Saya menasihatkan pihak berkuasa agar tidak terlalu agresif dan menangani perkara itu dengan cara yang lebih mesra.

“Pada masa yang sama, saya juga berharap agar netizen tidak menjadikan perkara ini sebagai isu perkauman untuk mengelakkan merosakkan keharmonian antara kaum dan juga hubungan persahabatan antara Malaysia dan China,” dakwanya.

Ketua Biro MCA itu berkata, kertas hiasan dinding karikatur Mao Zedong itu ditampal kerana pemilik restoran itu berasal dari China.

Isteri pemilik restoran itu yang berusia 35 tahun bersama suaminya mengatakan bahawa perkataan Cina di poster itu tidak mempromosikan komunisme tetapi sebaliknya membawa slogan jenaka mengenai makanan.

Dia menyamakan tindakan menampal gambar pengasas Republik Rakyat China itu dengan orang Malaysia yang memasang gambar bekas Perdana Menteri, Tunku Abdul Rahman ketika membuka restoran di luar negara.

Dia berkata, tindakan itu tidak boleh dianggap sebagai agenda untuk mempromosikan ideologi tertentu.

Sebelum ini, media melaporkan, polis membuka kertas siasatan terhadap kes restoran yang menghias dua premisnya di Auto City dan Pulau Tikus, Pulau Pinang dengan memaparkan elemen komunisme.

Polis telah menanggalkan kertas dinding di dua premis restoran terbabit.

Ketua Jabatan Siasatan Jenayah Pulau Pinang, Senior Asisten Komisionr Rahimi Ra’ais berkata, kertas siasatan telah dibuka untuk kedua-dua kes di Georgetown dan daerah Seberang Prai Tengah.

Katanya, kes disiasat di bawah Seksyen 47 Akta Pertubuhan 1966 kerana menerbitkan propaganda sebuah pertubuhan haram.

Selain itu, kes turut disiasat mengikut Seksyen 505(b) Kanun Keseksaan kerana menerbit atau mengedarkan sebarang kenyataan, khabar angin atau laporan dengan niat menyebabkan ketakutan atau kegentaran awam.


Kenapa MUDA begitu marah dikata tunggangan DAP?

KENAPA MUDA begitu marah bila dikata tunggangan DAP?

Kenapa MUDA ‘takut’ bertanding di kawasan majoriti Melayu?

Kenapa MUDA ‘memilih’ kawasan selamat majoriti bukan Melayu (Cina) atau bandar?

Di sini jawapannya, kerana MUDA takut hilang wang deposit jika bertanding di kawasan majoriti Melayu.

Saya amat yakin jika parti MUDA bertanding di kawasan majoriti Melayu, parti nyamuk ini pasti akan hilang wang deposit. Hatta, jika presidennya bertanding sekalipun.

Sebab itu, dalam pembahagian kerusi dalam kalangan pembangkang PH, berkecamuk. Masing-masing mahu kawasan selamat.

MUDA cukup ‘takut’ jika diberikan kawasan majoriti Melayu, terutama luar bandar. Sama seperti Parti Amanah Negara (PAN), mereka mahukan kawasan bandar, atau separa bandar.

Dalam kata lain, kawasan majoriti bukan Melayu (Cina). Mereka tahu undi kemenangan datang daripada majoriti Cina bukan Melayu.

Saya masih percaya kepada teori sosialisasi politik dan budaya politik yang dipelajari dahulu. Antara agen utama sosialiasi politik adalah sejarah, keluarga (ibu bapa), pendidikan (sekolah), media (perkauman), parti politik (perkauman) , NGO (perkauman) dan sebagainya.

Memang sudah menjadi budaya politik Malaysia, semua perkara ini akan diperturunkan kepada anak-anak mereka, dari generasi ke generasi.

Agen sosialisasi politik keluarga yang berkaitan pendidikan, sudah tentu akan memastikan anak-anak mengundi mengikut pilihan politik mereka. Paling menyerlah dalam kalangan orang Melayu

Anak orang UMNO akan mengundi UMNO (BN), PAS-PAS, PKR-PKR,  PAN-PAN, DAP-DAP, begitulah seterusnya.

Jika adapun yang berbeza, tidaklah signifikan sangat.

Antara sarjana barat yang banyak mengkaji teori sosialisasi politik dan budaya politik adalah Hyman (1959), Almond dan Verba (1963), Pye (1965), Rush dan Althoff (1972, 1983), Kavanagh (1987), (Dennis 1973), Dawson dan Prewitt (1969), Langton (1969), Dowse dan Hughes (1972), Douglas 1967), Kamrava 1993).

Tidak ketinggalan, sejarah teori sosialisasi politik telah disentuh secara tidak langsung oleh sarjana klasik politik seperti Plato, Aristotle dan Rousseau

Menurut mereka, proses pembelajaran seseorang mengenai orientasi politik dan kerajaan, bermula dari zaman kanak-kanak, sehinggalah menjadi dewasa dan memasuki zaman tua.  Ia juga adalah satu bentuk komunikasi yang dipelajari dari orang lain secara berperingkat-peringkat sepanjang hayat sehingga melahirkan perlakuan sosial.

Menurut Hyman (1959), sosialisasi politik yang dilalui oleh seseorang berkaitan rapat dengan pandangan hidup yang akan dibentuk.  Pandangan hidup yang dibentuk akan menjadi suatu kepercayaan diri.

Kepercayaan terhadap sesuatu sistem politik sesebuah negara akan membentuk satu budaya atau amalan hidup seseorang atau dikenali sebagai budaya politik.  Ini kerana, budaya politik ditentukan atau dibentuk oleh sosialisasi politik sebagaimana yang persetujui oleh ramai sarjana.

Kenapa MUDA memilih kawasan majoriti bukan Melayu? Jawapan mudah, baca buku-buku tersebut.

Agen sosialisasi politik amat berpengaruh dalam kalangan orang Cina. Sejak kecil lagi mereka telah diasuh ‘membenci kerajaan’.

Ditambah dengan agen pendidikan (SJKC, Sekolah Persendirian, Institusi pengajian tinggai swasta), media Cina, dan NGO Cina sudah tentu banyak mempengaruhi mereka cara pemikiran mereka.

Jika dilihat dari perspektif sejarah, ianya bermula dengan sejarah kedatangan dan migrasi mereka ke Tanah Melayu bermula abad ke-15.

Hubungan terjalin melalui kegiatan perdagangan yang aktif di Melaka (Chin Yee Whah, 2005: 53). Tekanan politik di negara asal menjadikan Tanah Melayu terus menjadi tumpuan.

Ditambah pula dengan dasar-dasar British yang amat memerlukan mereka berada di Tanah Melayu. Secara umum, terdapat empat tahap penting dikatakan banyak mempengaruhi persepsi orang Cina terhadap politik Melayu ketika berada di bawah penjajahan British.

Tahap pertama (1874-1914), tahap kedua (1914-1918), tahap ketiga (1919-1941) dan tahap keempat (1946-1957).

Melalui dasar-dasar British pada tahap-tahap tersebut, orang yang berhijrah terutamanya orang Cina lebih mendapat manfaat ekonomi berbanding kaum lain.

Berbekalkan semangat waja berada di rantau orang, orang Cina tanpa mengenal putus asa berjuang membela nasib dan survival mereka agar tidak ketinggalan.

Inilah budaya politik yang telah dihasilkan melalui sosialisasi politik, pantang menyerah kalah, sentiasa mahu berjaya, atau lebih dikenali dengan istilah kiasu. Sikap kiasu ini telah menjadi sebati dalam budaya kehidupan orang Cina. Berbekalkan semangat kiasu, orang Cina tidak pernah menyerah dalam memperjuangkan hak-hak mereka.

Sehingga ke satu tahap, mereka begitu berani mengkritik hak-hak istimewa dan isu-isu sensitif berkaitan Melayu seperti yang termaktub dalam perlembagaan dan dasar-dasar yang menyebelahi Melayu.

Semua dasar ini dikatakan tidak memberikan keadilan kepada masyarakat Cina yang bersama-sama membangunkan negara ini. Inilah pemikiran yang sudah sedia terbentuk dalam kalangan anak-anak Cina bergenerasi. Semua dasar tidak adil. Ditambah pula dengan korupsi dalam kerajaan yang ketara.

Sebab itu, majoriti Cina akan memilih DAP, daripada MCA mahukan Gerakan, jika berlaku pertandingan sesama mereka, sebangsa.

Sejak kecil, agenda keluarga dan pendidikan Cina sudah menerapkan bahawa UMNO (BN) itu korup. PAS itu ekstremis.

Tidak hairan, jika anak-anak orang MCA dan Gerakan mengundi DAP.

Sebab itu, apabila presiden PAS melabelkan MUDA anak tunggang DAP. Itu bukan sesuatu yang mustahil, malah pada saya ia berkait rapat, terutama jika dikaitkan dengan teori sosialisasi politik.

Memang MUDA amat mengharapkan undi DAP atau undi Cina untuk menang.

Pemimpin MUDA nampak begitu marah apabila Presiden PAS berkata ia tunggangan DAP.

Biasanya, bila marah itu tandanya betul.

Buktinya, awal-awal lagi MUDA (termasuk PAN) amat memberahikan kawasan bukan Melayu terutama majoriti Cina? Jawapannya mudah, untuk menang selesa  berasaskan kepada sosialisasi politik dan budaya politik.

Sebab itulah MUDA agak ‘kecut’ jika diberikan kawasan majoriti Melayu, terutama kawasan luar bandar.

Bukan hanya MUDA tidak boleh menang, dibimbangi akan hilang wang deposit

Ingatan saya kepada MUDA, jangan terlalu ghairah. Minta sana minta sini, seolah-olah diri kamu kuat.

Sebenarnya kamu masih lagi terlalu muda, masih tertatih, ibarat parti nyamuk yang banyak bergantung dan ihsan daripada orang Cina atau DAP.

Justeru, jangan terlalu emosi apabila Presiden PAS kata, kamu adalah anak butir DAP, kerana dari satu segi jawapannya memang YA.

Kepada pemimpin pengasas parti MUDA, ingat satu perkara, kamu yang muda-muda ini pasti akan menjadi tua tidak lama lagi. Selepas itu parti MUDA tidak memerlukan kamu lagi. Ke mana lagi kamu mahu pergi jika tidak menubuhkan parti TUA atau mencari parti yang lebih tua.

Prof Dr Mohd Ridhuan Tee Abdullah


Peluang Anwar jadi PM amat tipis

BANGI, 24 Safar 1442H, Isnin – Peluang Datuk Seri Anwar Ibrahim untuk menjadi Perdana Menteri Malaysia ke-9 amat tipis, kata pemerhati politik, Ir Lukman Al Hakim.

Meskipun Presiden PKR itu kononnya terbukti memiliki sokongan majoriti Ahli Parlimen, kemungkinan besar Parlimen tidak dibubarkan untuk membolehkan Pilihan Raya Umum (PRU) diadakan.

“Dalam keadaan kritikal gelombang COVID-19 yang semakin menggila, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mungkin tidak berbuat demikian.

“Tambahan pula sistem dan infrastruktur negara masih belum bersedia untuk e-voting (undi dalam talian),” katanya ketika dihubungi Ismaweb.net hari ini.

Bagaimanapun, katanya, masih tidak mustahil untuk Agong melantik Anwar sebagai Perdana Menteri baharu tanpa Pilihan Raya Umum (PRU) sebagaimana yang berlaku ketika pelantikan Tan Sri Muhyiddin Yassin sebagai Perdana Menteri ke-8, Februari lalu.

Pun begitu, beliau berkata, umum mengetahui bahawa untuk mendapatkan bilangan majoriti, Anwar perlu disokong oleh 42 Ahli Parlimen DAP bersama ‘khadam’ DAP iaitu PAN, Ahli Parlimen PKR yang setia dengan beliau serta Ahli Parlimen UMNO yang menyokong Datuk Seri Zahid Hamidi – yang kini  berhadapan pelbagai kes salah laku di mahkamah.

“Agong sudah tentu begitu arif apa akan berlaku kepada kedaulatan negara jika Anwar yang begitu mesra dengan Amerika Syarikat, DAP yang rasis dan antiperlembagaan dan para perasuah UMNO kembali berada di tampuk kuasa.

“Atas faktor-faktor inilah saya kuat merasakan bahawa Agong akan menggunakan kebijaksanaan dan peruntukan Perlembagaan negara untuk terus memastikan keharmonian, keselamatan dan kedaulatan negara terpelihara. Ini hanya dapat dilakukan jika Anwar tidak menjadi PM-9,” katanya.

Dalam pada itu, beliau berkata, perkara terakhir yang boleh diputuskan Agong jika kemelut ini berterusan ialah mengisytiharkan darurat.

“Kemungkinan ini juga tipis pada pandangan saya mengambil kira keadaan pandemik COVID-19 dan kelestarian ekonomi negara sedia ada,” katanya.

Sebaliknya, jika Anwar tidak memiliki sokongan majoriti Ahli Parlimen, tetapi sekadar menggunakan muslihat untuk menghadap Agong bagi melobi sokongan Ahli Parlimen lain, baginda boleh menggunakan hikmah dan meminta Presiden PKR itu mengusulkan undi tidak percaya kepada perdana menteri.

“Dengan cara ini, misi Anwar akan mengambil masa lebih panjang iaitu sehingga persidangan Parlimen akan datang.

“Diharapkan ketika itu pandemik COVID-19 sudah semakin baik untuk diadakan PRU jika benar Anwar berjaya melobi Ahli-ahli Parlimen yang berkepentingan untuk menyokong beliau. Itupun jika dia berjaya,” katanya.

Mengambil kira senario-senario tersebut, Lukman berpandangan bahawa merasakan peluang Anwar menjadi PM-9 amat tipis.

“Tambahan pula beliau tampak sudah semakin dimamah usia, tidak begitu sihat, tiada agenda mempertahankan kedaulatan Melayu, Islam dan Raja serta amat lemah dalam menjayakan projek pembangunan negara

“Kedaulatan negara, keselamatan dan kesihatan rakyat berkaitan pandemik COVID-19 dan pembangunan ekonomi negara adalah keutamaan yang perlu diberikan fokus oleh kerajaan dengan sinergi dari pemimpin parti pembangkang sekarang.

“Jangan disebabkan menang sorak, kampung tergadai,” katanya.

Sebelum ini, Pengerusi Pakatan Harapan (PH) itu mendakwa beliau akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Dalam satu kenyataan media, Anwar mendakwa Agong telah memberi perkenan untuk menghadap esok (13 Oktober 2020).

Anwar berkata, pada majlis menghadap tersebut, beliau akan mempersembahkan keterangan lengkap mengenai jumlah majoriti Ahli Parlimen yang kukuh dan meyakinkan seperti mana yang pernah disebutkan sebelum ini.


DAP tetap guna bangsa Melayu demi kepentingan agenda parti

BANGI, 4 Ramadan 1442H, Jumaat – Rakyat kini sudah cukup bijak menilai agenda dan ‘siapa’ sebenarnya parti rasis dan cauvinis, DAP.

Penilaian rakyat bukan dengan kata-kata pimpinan DAP, tetapi melalui rentak politik yang dimainkan oleh parti tamak haloba itu sendiri, kata Presiden BERJASA, Ustaz Zamani Ibrahim.

Beliau berkata, ini terbukti apabila DAP tetap sedia menggunakan bangsa Melayu demi kepentingan agenda parti, selain membina hubungan kerjasama dengan mana-mana parti yang menguntungkannya.

“Melantik orang Melayu dalam barisan kepimpinan DAP, rakyat melihat ianya hanya sekadar pemimpin boneka bagi memudahkan laluan untuk membawa agenda DAP.

“Rakyat tidak akan mudah tertipu hanya kerana seorang dua pemimpin DAP adalah orang Melayu, atau pemimpin DAP memakai baju Melayu atau berbaju kurung,” katanya.

Ustaz Zamani berkata, rakyat kini sedang melihat bahawa parti dominan dalam Pakatan Harapan (PH) itu sebenarnya sangat takut untuk bercakap mengenai isu memperkasakan identiti nasional.

Sebaliknya, parti itu lebih berani bercakap mengenai isu hak penceroboh tanah yang telah menceroboh beribu-ribu ekar tanah yang dijadikan ladang durian.

“Ini kerana DAP dengan agenda kecinaannya sudah sebati dan tidak akan berubah,” katanya.


Ubah sistem pentadbiran negara ke arah berlandas Islam, sunnah

Oleh: Zuhayati Yazid

BANGI, 26 Muharram 1443H, Sabtu –  – Sudah tiba masanya sistem pentadbiran negara diubah berlandaskan syariat Islam dan sunnah, serta tidak lagi terikat dengan falsafah atau ideologi yang ditinggalkan penjajah.

Timbalan Presiden Institut Tradisi Pemikiran Islam, Haji Ismail Mina Ahmad berkata, semua pihak perlu bertindak segera dan muhasabah diri kerana walaupun telah 64 tahun bebas tetapi masih lagi membawa budaya serta terus kekal dalam ideologi penjajah.

“Sepatutnya kita perlu prihatin dan nyahkan falsafah yang ditinggalkan, kita perlu bangkit dan mencari pendekatan merdeka sebenar dalam konsep Islam iaitu memperkasakan sistem pentadbiran dengan bertunjangkan Islam.

“Kalau dilihat sekarang memang banyak pembinaan yang berasaskan Islam tetapi sekadar retorik semata-mata, hanya kerangka yang ada tapi masih lagi mengamalkan sekularisme,” katanya.

Beliau berkata demikian ketika menjadi panel webinar Wawancara PEMBELA bertajuk ‘Erti Kemerdekaan Dalam Membina Tamadun’ yang turut disertai Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya, semalam.

Mengulas lanjut, beliau menjelaskan, keutamaan kini meneruskan usaha memperkasakan institusi pendidikan yang bertunjang Islam kerana itu adalah tunggak kepada keseluruhan sistem yang lain.

Katanya, dalam perkara ini seharusnya keberanian menjadi aspek keutamaan.

“Buat masa sekarang kita masih tidak berani kerana pemikiran dan garis panduan kejayaan hari ini dilihat dengan cara materialisme, lihat sahaja anak-anak kita lebih memfokuskan untuk mereka mendapat banyak A walaupun jiwanya kosong, itu semua adalah didikan daripada penjajah.

“Seharusnya kita perlu berani untuk berubah dan keluar daripada kebinasaan dan tidak terus kekal buta huruf dalam al-Quran sebaliknya berganjak menjadi celik al-Quran,” ujarnya.

Pada masa sama, Ismail Mina turut mempersoalkan berapa ramai pemikir dan pemimpin di negara ini yang mahir dalam hadis serta al-Quran.

“Kita mahukan yang celik sebenar bukan celik dalam mamai sebab itu kita perlukan perubahan ini dan kita lihat hari ini berapa ramai pemimpin kita yang benar-benar celik al-Quran, bukan nak kata mereka tidak pandai mengaji tapi dalam konsep sebenar.

“Sebab itu, sistem pendidikan kita perlu tekankan al-Quran, adakah di negara kita ada biasiswa khusus untuk mereka yang mendalami hadis dan al-Quran, seharusnya isu ini perlu dipandang serius dan diberikan keutamaan supaya tidak lagi dibelenggu dengan ideologi penjajah sedangkan sudah lama merdeka daripada dijajah,” katanya.


Tarikh persekolahan tahun hadapan bermula 20 Januari: Radzi Jidin

KUALA LUMPUR, 13 Zulhijjah 1441H, Isnin  – Tarikh pembukaan penggal pertama persekolahan sesi 2021 di seluruh negara ditetapkan pada Rabu 20 Januari.

Menteri Kanan Pendidikan Dr Radzi Jidin berkata, tarikh itu ditetapkan berdasarkan takwim tahun 2021 yang telah dimuktamadkan.

Beliau berkata, takwim penggal dan cuti persekolahan bagi tahun 2021 itu disediakan dengan mengambil kira pelbagai aspek yang terkesan akibat pelaksanaan Perintah Kawalan Pergerakan (PKP), berikutan penularan pandemik COVID-19.

“Jadi, penyelesaian untuk cabaran yang timbul sepanjang tempoh ini tentunya memerlukan pendekatan dan kaedah yang luar dari kebiasaan. Begitu juga dalam konteks pindaan takwim persekolahan dan takwim peperiksaan.

“Berdasarkan tarikh baharu ini, kita buka (sekolah) jauh lebih lewat daripada biasa. Takwim persekolahan tahun 2020 telah dipinda dengan memaksimumkan tempoh hari persekolahan dan mengurangkan cuti akhir tahun,” katanya ketika menggulung perbahasan usul menjunjung kasih titah Yang di-Pertuan Agong pada persidangan Dewan Rakyat di sini, hari ini.


Bahasa Melayu dalam urusan rasmi kerajaan wajar dimartabatkan

KUALA LUMPUR, 25 Rejab 1443H, Ahad – Langkah berani yang diambil oleh kerajaan untuk menggunakan bahasa Melayu bagi setiap urusan rasmi kerajaan termasuk semasa lawatan kerja di luar negara, bukan langkah yang terkebelakang, sebaliknya usaha yang bersungguh-sungguh untuk memartabatkan semula bahasa Melayu.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata pihaknya tidak melihat perkara itu sebagai suatu masalah kerana seperti yang dinyatakan oleh Perdana Menteri Datuk Seri Ismail Sabri Yaakob, kecanggihan teknologi ketika ini tidak menghalang untuk bahasa diterjemahkan dalam tempoh yang singkat.

“Jika negara lain boleh melakukannya, mengapa kita perlu banyak alasan untuk melaksanakannya. Cuepacs berharap kerajaan bertegas dalam melaksanakan cadangan ini terutamanya melibatkan urusan rasmi di dalam negara sendiri.

“Penggunaan bahasa Melayu dalam apa jua urusan rasmi kerajaan di dalam negara wajar dilakukan terlebih dahulu sekiranya mahu ia dilaksanakan secara meluas di luar negara,” katanya dalam kenyataan hari ini.

Beliau berkata ini kerana ketika ini masih banyak agensi kerajaan yang menganjurkan majlis tetapi tidak menggunakan bahasa Melayu sebagai medium penyampaian dan perkara tersebut juga wajar diperluaskan di badan-badan berkanun Persekutuan dan negeri.

Semalam, Ismail Sabri dalam lawatannya ke Thailand berkata Malaysia akan menggunakan bahasa Melayu dalam setiap urusan rasmi termasuk pada mesyuarat dan persidangan antarabangsa sebagai usaha untuk memartabatkan Bahasa Kebangsaan. – Bernama


Semua pihak berperanan martabatkan Bahasa Melayu

KUALA LUMPUR, 5 Zulhijjah 1442H, Khamis – Meskipun Bahasa Melayu adalah bahasa pertama yang perlu didahulukan dalam sebarang wadah komunikasi di negara ini, namun hakikatnya masih berlaku penggunaan bahasa campuran atau “bahasa rojak”.

Malah, kepincangan ini turut melibatkan program rasmi yang dianjurkan oleh pihak kerajaan, sebagai contoh, penggunaan perkataan Food Bank walhal nama program tersebut boleh sahaja digunakan sepenuhnya dalam bahasa Melayu iaitu Bank Makanan.

Untuk mengupas lebih lanjut isu ini, Bernama mendapatkan pandangan Ketua Pengarah Dewan Bahasa dan Pustaka (DBP), Datuk Abang Sallehuddin Abang Shokeran berhubung penggunaan bahasa sedemikian (bahasa campuran) serta mengulas betapa pentingnya memartabatkan bahasa kebangsaan ini.

TIDAK UTAMAKAN BAHASA KEBANGSAAN

Menurut Abang Sallehuddin, secara umumnya, berdasarkan pemantauan dari semasa ke semasa DBP, nama program di majlis rasmi kerajaan masih menggunakan bahasa kebangsaan.

Beliau memberikan contoh, program pakej bantuan PERMAI, PENJANA, PRIHATIN, PEMERKASA, dan PEMULIH.

Dalam masa yang sama, beliau berkata, banyak istilah yang digubal oleh DBP, yang semakin meluas penggunaannya, sebagai contoh, istilah bidang kesihatan awam seperti pelitup muka, sekatan pergerakan, kawalan kendiri, lesu upaya dan lain-lain.

“Namun demikian, tidak dinafikan, masih terdapat nama program dan majlis rasmi yang tidak mengutamakan bahasa kebangsaan. Hal ini sangat mendukacitakan dan tidak sewajarnya berlaku. Nama program dan majlis rasmi di dalam negara tidak sesuai menggunakan bahasa asing sepenuhnya atau bahasa bercampur,” katanya kepada Bernama baru-baru ini.

Abang Sallehuddin menjelaskan, bahasa kebangsaan negara ini adalah bahasa Melayu dan bahasa kebangsaan hendaklah digunakan bagi maksud rasmi.

“Maksud rasmi adalah maksud kerajaan sama ada kerajaan Persekutuan, kerajaan negeri, ataupun pihak berkuasa awam.

“Perkara ini sudah jelas diperuntukkan dalam Perlembagaan dan Akta Bahasa Kebangsaan, serta ditegaskan dalam beberapa pekeliling perkhidmatan yang telah dikeluarkan oleh kerajaan. Maksud rasmi ini termasuklah nama program dan majlis rasmi kerajaan,” tambahnya.

Justeru beliau berkata, sebagai wadah penyampai bagi setiap dasar kerajaan, setiap kementerian dan agensi perlu menunjukkan teladan yang baik kepada masyarakat dengan memastikan penggunaan bahasa kebangsaan dalam sektor perkhidmatan awam dilaksanakan secara menyeluruh serta digunakan dengan betul dalam semua urusan rasmi sama ada dalam bentuk tulisan mahupun lisan.

Menurut beliau, sebarang penggunaan bahasa campuran sudah tentunya tidak memancarkan identiti negara Malaysia.

“Bahasa kebangsaan ialah lambang yang mewakili negara. Sama halnya dengan lambang negara yang lain, seperti bendera, lagu, bunga dan lain-lain. Kerajaan juga akan dilihat tidak serius dalam memartabatkan bahasa kebangsaan dan pastinya akan menyukarkan pengembangan bahasa dalam sektor lain, terutama swasta, badan bukan kerajaan dan masyarakat awam.

“Semangat cintakan bahasa kebangsaan akan menjadi semakin lemah. Selain itu, bahasa Melayu akan dilihat seolah-olah tidak mampu menjadi bahasa kebangsaan negara kerana tidak cukup perkataan dan istilah yang sesuai dengan keadaan semasa. Jika dibiarkan berterusan, bahasa kebangsaan akan semakin hilang peranannya sebagai bahasa komunikasi moden,” tegasnya.

KUASA UNTUK DBP BERTINDAK

Menurut Abang Sallehuddin, menerusi Pindaan Akta Bahasa Kebangsaan 1963/67, ia dapat memberi kuasa kepada DBP berkaitan dengan penggunaan bahasa Melayu, sekiranya terdapat banyak pelanggaran bahasa.

Bagaimanapun menurut Abang Sallehuddin, pada masa ini kerajaan belum bercadang meminda Akta Bahasa Kebangsaan 1963/67.

“Mungkin Akta yang ada masih sesuai dengan keadaan semasa, walaupun sudah ada cadangan mengenainya daripada beberapa pihak.

“Bagaimanapun, DBP ada mencadangkan pindaan Akta DBP [Akta 213]. Kali terakhir Akta ini dipinda pada tahun 1995, iaitu lebih 26 tahun lalu. Akta ini merupakan sumber kuasa dan tadbir urus DBP. Pada masa ini, DBP dan panel peguam DBP sedang giat menyediakan draf pindaan akta ini, khususnya mengenai undang-undang kecil penguatkuasaan bahasa.

“Ketika ini DBP tiada kuasa penguatkuasaan bahasa. Sekiranya pindaan Akta DBP diluluskan, DBP akan mempunyai kuasa penguatkuasaan untuk mengambil tindakan termasuk penggunaan bahasa bercampur dalam program dan majlis rasmi kerajaan.

“Di samping itu, DBP juga akan mempunyai kuasa untuk memberikan pengiktirafan atau perakuan bahasa Melayu berdasarkan kerangka standard bahasa Melayu. Peranan ini samalah seperti Council of Europe yang mengawal selia standard bahasa Inggeris melalui Common European Framework of Reference (CEFR),” katanya.

BAHASA MELAYU PUNYA KEDUDUKAN TERTINGGI

Rakyat Malaysia perlu mempertahankan bahasa Melayu sesuai dengan kedudukannya sebagai bahasa kebangsaan dan dalam Penyata Razak juga menyebut bahawa bahasa Melayu adalah bahasa pengantar dalam sistem pendidikan negara serta perlunya kita mempertahankan bahasa rasmi.

Abang Sallehuddin berkata kedudukan dan peranan bahasa Melayu dalam bidang pendidikan, khususnya di institusi pendidikan kerajaan dan institusi pendidikan tinggi swasta telah dinyatakan dengan jelas dalam undang-undang.

“Perkara ini diperuntukkan dalam Akta Pendidikan, 1996 [Akta 550] dan Akta Institusi Pendidikan Tinggi Swasta, 1996 [Akta 555]. Bahasa kebangsaan hendaklah menjadi bahasa pengantar utama. Jika menggunakan bahasa lain, maka bahasa Melayu hendaklah diajarkan sebagai mata pelajaran wajib.

“Tanggapan penggunaan bahasa kebangsaan menyebabkan seseorang tidak terdidik atau kurang keterampilan adalah tidak benar. Sistem pendidikan kebangsaan yang berteraskan bahasa kebangsaan sejak sekian lama telah terbukti melahirkan ribuan cendekiawan, teknokrat dan pemimpin negara,” jelasnya.

Beliau menambah, bahasa Melayu perlu terus dipertahankan sebagai bahasa ilmu kerana bahan ilmu dalam bahasa Melayu berupaya mengisi keperluan negara, khususnya dalam menghasilkan modal insan yang berpengetahuan dan berkemahiran serta mampu bersaing pada peringkat antarabangsa.

“Ini bukan tugas dan tanggungjawab kerajaan atau DBP sahaja, tetapi semua pihak yang terlibat dalam sektor pendidikan. Negara kita perlu maju dengan acuan kita sendiri. Tiada bahasa lain yang dapat membentuk ketamadunan sesuatu bangsa itu melainkan bahasa bangsa itu sendiri. Percayalah, kita pasti akan berbangga berdiri di pentas antarabangsa dengan membawa citra bahasa dan budaya kita sendiri,”

“Bahasa merupakan lambang jati diri dan entiti kebangsaan. Yang penting, bahasa juga melambangkan keyakinan diri dan minda tidak terjajah. Mahir dalam bahasa lain merupakan kelebihan yang patut dikejar, tetapi meminggirkan bahasa kebangsaan merupakan langkah ke belakang yang akan memberi kesan negatif pada masa akan datang,” katanya.

Bahasa Melayu, tegas beliau, merupakan wadah yang sangat penting untuk mengilmukan bangsa kerana pemikiran dan budaya bangsa dilatari oleh bahasa kita itu.

“Mereka lebih faham dan terdedah dengan persekitaran berbahasa kebangsaan. Bahasa asing sebagai alat bantu dan itulah yang diamalkan di negara maju seperti Jepun, Korea dan China. Tidak ada negara maju yang meminggirkan bahasa sendiri untuk maju kerana mereka sedar langkah itu merupakan langkah yang salah.

“Malu dengan apa yang ada pada diri sendiri adalah minda yang terpesong. Jangan sentiasa dipukau oleh rasa rendah diri dengan sentiasa melihat halaman rumah orang lain sentiasa lebih hijau dan menarik daripada halaman sendiri.” katanya.

SETIAP HARI ADALAH HARI BAHASA

Sementara itu Pensyarah Jabatan Sosiobudaya, Akademi Pengajian Melayu, Universiti Malaya, Prof Madya Dr Awang Azman Awang Pawi berkata, penguatkuasaan terhadap bahasa kebangsaan perlu diteruskan dan tidak perlu menunggu tibanya bulan bahasa kebangsaan.

“Penguatkuasaan terhadap bahasa Melayu ini kenalah berterusaan dan tidak boleh menunggu bulan bahasa kebangsaan, baru kita hendak disebut tentang pentingnya bahasa Melayu sebagai bahasa kebangsaan dan sebagainya. Sebenarnya setiap hari adalah hari bahasa kerana setiap hari kita berkomunikasi,” katanya.

Berhubung penggunaan bahasa campuran dalam sebarang majlis atau program rasmi kerajaan, Awang Azman menyifatkan keadaan itu berlaku akibat sikap tidak kreatif dan inovatif pihak terbabit dalam memperkaya dan memperkasakan bahasa.

“Kita tidak boleh kata akta DBP perlu dipinda untuk memperkasa dan memartabatkan penggunaan bahasa kebangsaaan di majlis rasmi dan sebagainya. Kita pinda 1,000 akta sekalipun tidak akan berkesan jika tidak ada kesedaran, keinsafan dan jiwa untuk menjiwai bahasa kebangsaan.

“Dari penggunaan istilah, sebenarnya bahasa Melayu merupakan bahasa yang dinamik . Bahasa yang wujud pada hari ini tanpa kita sedar, juga menerima pengaruh bahasa luar, ada bahasa Sanskrit, Tamil dan Belanda,” katanya yang memberikan contoh perkataan merdeka yang berasal dari bahasa Sanskrit, yang bermakna kekayaan dan keagungan.

Beliau berkata, bahasa yang berkembang baik adalah bahasa yang boleh memanfaatkan situasi semasa pada masa sama mengekalkan kewibawaan atau “authority” bahasa itu sendiri.

Dari segi kesan bahasa campuran kepada masyarakat, Awang Azman berkata ia memberikan contoh tidak baik kepada masyarakat termasuk kanak-kanak sekolah rendah, sekolah menengah serta penuntut universiti berikutan penggunaan bahasa campuran itu yang mencerminkan kecelaruan pemikiran, kecelaruan sikap penganjur itu sendiri atau pihak berkuasa.

“Apabila ia dilakukan secara rasmi, ia memberikan pengaruh yang buruk kepada anak muda sebab bagi mereka bila mereka melihat penganjuran secara rasmi bahasanya bercampur,aduk, bahasa rojak jadi mereka melihat pihak penganjur dari agensi kerajaan bersikap sedemikian,

“Maka anak muda terpengaruh, terikut-ikut seolah-olah memberikan teladan kepada mereka dan ini lah yang menjadi punca penggunaan bahasa di Twitter, Facebook, Whatsapp, bercampur aduk sebab mereka anggap perkara ini betul, dibenarkan dan tidak bertentangan dengan dasar kerajaan sebab yang buat program sebegitu itu adalah dari pihak kerajaan,” katanya. – Bernama


JENDELA tambah baik komunikasi digital negara: Muhyiddin

KUALA LUMPUR, 10 Muharram 1442H, Sabtu  – Kerajaan membangunkan sebuah pelan infrastruktur digital dikenali sebagai Jalinan Digital Negara (JENDELA) dalam usaha menambah baik komunikasi digital negara di bawah Rancangan Malaysia ke-12 (2021–2025), kata Perdana Menteri Tan Sri Muhyiddin Yassin.

Beliau berkata, pelan itu akan menjadi landasan kepada penyediaan liputan perkhidmatan jalur lebar yang menyeluruh dan berkualiti tinggi serta mempersiapkan negara untuk peralihan kepada teknologi 5G secara mantap.

“JENDELA akan dilaksanakan secara berfasa iaitu Fasa 1 yang bermula sekarang akan melibatkan perluasan liputan jalur lebar mudah alih 4G daripada 91.8% kepada 96.9% di kawasan berpenduduk.

“Selain itu ia juga akan mempertingkat kelajuan jalur lebar mudah alih daripada 25 megabait sesaat (Mbps) kepada 35 Mbps sekali gus membolehkan sebanyak 7.5 juta premis mendapat akses kepada jalur lebar talian tetap berkelajuan gigabait,” katanya dalam kenyataan hari ini.

Muhyiddin berkata, pelan itu juga akan melibatkan penamatan rangkaian 3G secara berperingkat hingga akhir 2021 untuk pemantapan rangkaian 4G serta memperkukuhkan asas bagi rangkaian 5G.

Sementara itu, katanya Fasa 2 yang membabitkan peralihan kepada 5G akan menyusul selepas platform yang kukuh dalam Fasa 1 dapat dicapai, selaras dengan perancangan Rancangan Malaysia ke-12.

Pada masa yang sama, Muhyiddin berkata, rakyat Sabah dan Sarawak tidak ketinggalan menerima manfaat daripada pelaksanaan JENDELA itu.

Di Sabah, katanya 382 menara komunikasi baharu sedang dirancang untuk dibina, manakala 924 alat pemancar komunikasi di menara sedia juga akan dinaik taraf di bawah program Pemberian Perkhidmatan Sejagat (PPS).

Selain itu, 35 menara baharu dan 1,048 alat pemancar komunikasi di menara sedia ada juga akan dinaik taraf secara komersial oleh pemberi perkhidmatan bagi meningkatkan liputan 4G dan 251,166 premis juga akan disediakan dengan capaian kepada gentian optik, katanya.

“Turut diberi perhatian ialah rakyat Sarawak apabila 636 menara komunikasi baharu juga sedang dirancang dan 977 alat pemancar komunikasi di menara sedia ada akan dinaik taraf di bawah program PPS,” kata perdana menteri.

Katanya, selain itu,  49 menara baharu dan 825 alat pemancar komunikasi di menara sedia ada akan dinaik taraf secara komersial sementara 43,013 premis akan disediakan dengan capaian kepada gentian optik.

Perdana menteri menjelaskan pelan tindakan itu akan menyediakan akses kepada pengguna untuk menilai liputan dan kualiti perkhidmatan, bagi membolehkan perancangan dan pembinaan infrastruktur digital dimudah cara supaya perkhidmatan jalur lebar yang menyeluruh dan berkualiti tinggi dapat diberikan kepada pengguna pada kadar lebih segera.

Sehubungan itu, beliau menyeru semua pihak termasuk kerajaan negeri dan pihak berkuasa tempatan, kementerian dan agensi berkaitan supaya terus memberikan kerjasama bagi menyokong aspirasi kerajaan, untuk menjadikan perkhidmatan komunikasi sebagai kemudahan asas bagi memacu negara ke arah ekonomi digital.

Muhyiddin turut memberi jaminan pelan tindakan JENDELA itu akan dipantau dengan rapi bagi memastikan pelaksanaan yang baik di seluruh negara.

“Saya percaya akan kewibawaan Kementerian Komunikasi dan Multimedia Malaysia serta Suruhanjaya Komunikasi dan Multimedia Malaysia  bagi memastikan pembekal perkhidmatan melaksanakan JENDELA seperti yang dirancang,” katanya. -Bernama


Tak bertanggungjawab jika buka sekolah ketika kes masih tinggi

BANGI, 3 Muharram 1443H, Khamis – Culas dan tidak bertanggungjawab sekiranya membenarkan murid kembali bersekolah dalam keadaan kes jangkitan COVID-19 masih tinggi.

Apatah lagi, pemberian vaksinasi kepada ratusan ribu guru masih belum menyeluruh dan program imunisasi terhadap remaja berumur 12 hingga 18 tahun juga belum dilaksanakan.

Atas sebab itu, Timbalan Presiden UMNO, Datuk Seri Mohamad Hasan menggesa Kementerian Pendidikan (KPM) mempertimbangkan semula pembukaan sesi persekolahan pada 1 September ini.

Ini kerana, negeri seperti Selangor terus merekodkan jumlah kes yang sangat tinggi melebihi 6,000 sehari secara konsisten.

Manakala, Kedah, Pulau Pinang, Johor dan Kelantan juga mencatatkan jumlah kes harian yang semakin meningkat dengan mendadak, kata Mohamad.

“Jika keputusan pembukaan sekolah secara menyeluruh dan secara serentak ini dilaksanakan juga, maka ia secara langsung akan meletakkan sistem kesihatan kita pada tahap kelumpuhan yang serius.

“Justeru, berhentilah daripada membuat segala keputusan yang akhirnya mengancam kesihatan dan keselamatan pelajar, guru-guru, keluarga serta masyarakat,” katanya dalam kenyataan, hari ini.

Bagaimanapun, Mohamad berkata, bagi kawasan dan negeri berisiko rendah serta mempunyai kadar vaksinasi yang tinggi – seperti Perlis, Sarawak dan Labuan – pembukaan sekolah secara berperingkat boleh dipertimbangkan.

“Bagi negeri lain, pembelajaran secara maya mesti diteruskan dan ditambah nilai buat waktu ini.

“Keputusan Kementerian mesti disesuaikan dengan data dan kedudukan jangkitan serta vaksinasi. Pendekatan ‘one size fits all’ dalam keadaan yang sangat luar biasa seperti sekarang mesti dihentikan,” katanya.

KPM dalam kenyataan 17 Julai lalu, memaklumkan sekolah akan dibuka secara berperingkat untuk PdP bersemuka mulai 1 September ini, manakala pengajaran dan pembelajaran di rumah (PdPR) diteruskan sehingga 31 Ogos.

Keputusan itu selepas mengambil kira situasi semasa pandemik COVID-19 serta hasil perbincangan bersama Kementerian Kesihatan (KKM) dan Majlis Keselamatan Negara (MKN).


Kerajaan Persekutuan mampu pertahan Sabah daripada anasir

SANDAKAN, 23 Muharram 1442H, Jumaat – Kerajaan Persekutuan mampu mempertahankan keselamatan negeri Sabah daripada sebarang ancaman anasir luar, kata Menteri Kanan (Keselamatan) Datuk Seri Ismail Sabri Yaakob hari ini.

Katanya, bagi mengukuhkan lagi sistem keselamatan di negeri ini, kerajaan pusat akan menambah anggota dan aset tentera, serta menubuhkan lapan kem tentera dan sebuah Skuadron Pasukan Udara Tentera Darat (TD) dengan kadar segera, melibatkan kos berjumlah RM14 billion.

“Sebuah Briged Infantri, tiga buah Batalion Infantri, sebuah Rejimen Armor, tiga buah Rejimen Artileri serta satu Skuadron Pasukan Udara TD akan ditubuhkan, bagi memperkuat dan mempertahankan Sabah daripada sebarang ancaman.

“Semoga rakyat Sabah yakin dengan Tentera Darat Malaysia menjaga keselamatan mereka”, katanya kepada pemberita selepas melawat 22 Rejimen Askar melayu Diraja (RAMD) Kem Sri Kinabatangan, di sini hari ini.

Ismail Sabri berkata kerajaan akan sentiasa memberi fokus kepada kawasan pantai barat dan pantai timur Sabah, yang merupakan kawasan yang perlu dipertahankan. – Bernama


Solat Jumaat, fardu ditangguh, akad nikah secara sidang video: JAIS

SHAH ALAM, 29 Jamadilawal 1442H, Rabu – Solat Jumaat dan solat fardu berjemaah di masjid serta surau di Selangor ditangguhkan sepanjang pelaksanaan Perintah Kawalan Pergerakan (PKP) selama 14 hari mulai hari ini.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, solat Jumaat digantikan dengan solat Zohor di rumah masing-masing sepanjang tempoh PKP.

Bagaimanapun katanya, hanya lima petugas masjid, surau kebenaran Jumaat dan surau dibenarkan menunaikan solat Jumaat serta solat fardu secara berjemaah pada setiap waktu.

Bagi majlis akad nikah pula katanya, ia akan dijalankan secara sidang video hanya kepada pasangan yang telah mendapat kebenaran berkahwin dan tarikh janji temu akad nikah oleh Pejabat Agama Islam Daerah (PAID) atau di masjid pengurusan.

“Pelaksanaan akad nikah secara sidang video akan dilakukan pendaftar yang berada di PAID manakala pengantin, wali dan dua saksi berada di rumah. Pegawai Tadbir Agama (PTA) setiap daerah akan menetapkan pelaksanaan majlis akad nikah berdasarkan janji temu yang telah diatur,” katanya dalam satu kenyataan hari ini.

Dalam pada itu, Mohd Shahzihan berkata, perkhidmatan utama JAIS khususnya melibatkan urusan nikah, cerai dan rujuk dilakukan secara dalam talian selain 10 kaunter talian telefon untuk konsultasi dan urusan janji temu dibuka.


Israel berkeras enggan serah mayat pemuda Palestin ditembak mati

BAITULMAQIS, 22 Safar 1442H, Sabtu – Tentera negara pengganas Israel bertindak biadab apabila menegaskan, mayat rakyat Palestin yang ditembak mati dalam pertempuran di Tebing Barat, awal minggu ini tidak akan dipulangkan.

Pengumuman itu dibuat susulan daripada berlaku perubahan polisi bulan lalu yang mana rejim Zionis menyatakan, mereka tidak akan menyerahkan mayat warga Palestin yang terbunuh dalam serangan disifatkan sebagai anti-Israel.

Isnin lalu, Samir Hamidi, 27, dibunuh oleh tentera negara tidak diiktiraf itu berhampiran penempatan Einav, utara Tebing Barat selepas didakwa melemparkan bom petrol.

“Tentera mengesan tiga penyerang melemparkan bom molotov ke arah mereka. Pihak tentera bertindak balas dengan melepaskan tembakan.

“Mayat kini bersama Pasukan Pertahanan Israel mengikut apa yang tertera dalam dokumen, sebelum keputusan lain dicapai berkenaan isu penyimpanan mayat seorang pengganas,” kata tentera Israel, semalam.

Dalam kenyataan sebelum ini, rejim Zionis tidak menyatakan yang Samir dibunuh, bagaimanapun kematian beliau kemudiannya dilaporkan oleh media Palestin.

Keluarga Samir yang menetap di kampung Beit Lid berhampiran penempatan haram Israel di Einav, enggan menerima kunjungan atau ucapan takziah sehingga mayat anak mereka dipulangkan.

Sebelum ini, Samir pernah ditahan di penjara Israel selama 40 bulan atas kesalahan membaling batu dan bom petrol ke lampu trafik di jalan raya negara tidak diiktiraf itu. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


KPDNHEP bongkar taktik guna lori pasir seludup minyak masak

TUMPAT, 30 Jamadilakhir 1442H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) membongkar modus operandi penyeludup menggunakan lori pasir bagi melakukan kegiatan menyeludup minyak masak ke Thailand, melalui pengkalan haram berdekatan sempadan Malaysia-Thailand di sini.

Ketua Pegawai Penguatkuasa KPDNHEP Kelantan Azanizam Affendi Juri berkata modus operandi itu digunakan bagi mengaburi pihak berkuasa untuk menyeludup keluar sebanyak 1,360 kilogram (kg) minyak masak bernilai RM3,400 ke negara jiran.

“Lori membawa muatan barang kawalan berkenaan ditahan hasil serbuan di sebuah rumah di Pengkalan Kubor pada 3 petang semalam (Khamis). Taktik itu dipatahkan hasil operasi bersepadu pasukan Batalion 8 Pasukan Gerakan Am (PGA) yang turut menahan seorang lelaki pemandu lori itu,” katanya dalam kenyataan di sini, hari ini.

Azanizam berkata ketika serbuan dilakukan, suspek cuba melarikan diri, namun berjaya ditahan dan pemeriksaan menemui 1,360 kg minyak masak bernilai RM3,400 di simpan dalam lori pasir jenis Isuzu.

“Siasatan awal mendapati pemandu lori itu diupah RM100 untuk membawa minyak masak berkenaan ke satu lokasi mengikut arahan penyeludup melalui panggilan telefon dan bekalan minyak masak itu diambil daripada pemborong di Pasir Mas,” katanya.

Katanya pemandu lori itu didapati tidak mempunyai dokumen atau lesen yang dikeluarkan pegawai bekalan dan telah melanggar peraturan di bawah Akta Kawalan Bekalan 1961. – Bernama


Sekolah vernakular boleh jadi ‘bom jangka’ pada kedaulatan negara

Oleh Athirah Huda Zalhe

BANGI, 5 Muharram 1442H, Isnin – Sangat pelik apabila Malaysia masih bergelut dengan isu sistem pendidikan vernakular, meskipun negara sudah mencapai kemerdekaan selama 63 tahun.

Sekolah vernakular didakwa menjadi punca utama ketegangan kaum di negara ini, sehingga menyebabkan sikap prejudis sesama kaum masih menebal.

Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy Selamat berkata, negara sepatutnya sudah lama meninggalkan sekolah vernakular melalui sistem pendidikan satu aliran menerusi sekolah kebangsaan.

Beliau bimbang sekiranya sekolah vernakular kekal diterima sebagai salah satu aliran pendidikan kebangsaan, akan bertukar menjadi ‘bom jangka’ kepada kedaulatan negara.

“Sekolah vernakular adalah tinggalan penjajah yang melemahkan tiang utama pembinaan bangsa.

“Sudah banyak bukti menunjukkan sekolah vernakular menjejaskan usaha perpaduan kaum di Malaysia,” katanya kepada Ismaweb.net, hari ini.

Beliau berkata demikian mengulas tiga pertubuhan memfailkan permohonan untuk menjadi pencelah dalam saman yang difailkan Ikatan Guru-Guru Muslim Malaysia (iGuru) di Mahkamah Tinggi di Kota Bharu bagi mencabar kewujudan sekolah vernakular di negara ini.

Permohonan itu difailkan Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil, awal minggu lalu.

Peguam, T Gunaseelan berkata, dia akan memohon kes di Kota Bharu dipindahkan ke Kuala Lumpur untuk didengar bersama tindakan serupa yang difailkan di ibu negara, jika permohonan menjadi pencelah oleh anak guamnya berjaya.

Mengulas lanjut, Ustaz Shuhaib menegaskan bahawa sekolah vernakular telag mengabaikan penerapan bahasa Melayu sebagai identiti, kerana ia dijadikan sebagai bahasa kedua.

“Maka, lahirlah generasi demi generasi yang tidak mampu bertutur dalam bahasa Melayu dengan fasih, apatah lagi menghormati asas utama negara iaitu Islam, Melayu dan Raja,” katanya.

ISMA pada 8 Januari lalu ada memfailkan writ saman berhubung keabsahan sekolah vernakular.

Presidennya, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November tahun lalu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), juga memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Islamophobia: Kepala babi dilempar atas bumbung masjid di UK

LONDON, 18 Jamadilawal 1444H, Selasa – United Kingdom (UK) terus menjadi sasaran puak Islamophobia apabila satu lagi serangan baharu dilakukan ke atas sebuah masjid di negara itu.

Ini selepas kepala seekor babi ditemukan di atas bumbung bangunan masjid yang turut menempatkan pusat komuniti untuk masyarakat Islam, Heatons Muslims Community Trust (HMCT) di Manchester.

Ahli HMCT berkata, kepala haiwan itu ditemukan di bahagian bangunan yang boleh dilihat kira-kira jam 9 malam pada 9 Disember lalu.

Insiden itu telah dilaporkan kepada polis, yang merekodkan peristiwa itu sebagai jenayah kebencian Islamophobia.

Pemegang amanah HMCT, Mohammed Tayyab Mohiuddin berkata, rakaman kamera litar tertutup (CCTV) di bangunan sejak petang menunjukkan sebuah kereta berhenti dengan dua individu di dalam.

Seorang daripada individu itu membawa plastik sampah yang kelihatan ketika mereka keluar dari kenderaan.

Mohammed Tayyab berkata, nombor plat pendaftaran kereta itu telah direkodkan.

“Pada waktu petang, kami mengadakan perhimpunan di pusat komuniti dan beberapa individu keluar dan seseorang berkata ‘ada kepala babi di atas bumbung.’

“Ia adalah bumbung yang pendek, jadi mudah dilihat. Saya fikir mereka (suspek) telah memilih lokasi itu bagi menakutkan orang ramai. Semua orang tahu seseorang telah meletakkannya di sana dan apa niat mereka.

“Dalam agama kita, kita tidak dibenarkan makan daging babi atau mengendalikannya dengan apa cara sekalipun jadi seseorang telah melakukannya secara khusus atas sebab itu,” katanya.

Katanya, ramai orang tua dan kanak-kanak yang menggunakan pusat berkenaan, bagaimanapun insiden itu menimbulkan rasa bimbang kepada mereka.

Polis mengesahkan sedang menjalankan siasatan berhubung insiden itu. – Agensi


Hari Malaysia: Pemilihan Melaka imbau peristiwa bersejarah negara

MELAKA, 16 Safar 1444H, Selasa – Pemilihan Dataran Memorial Pengisytiharan Kemerdekaan di Banda Hilir sebagai lokasi sambutan Hari Malaysia 2022, bertujuan mengimbau kembali peristiwa bersejarah negara.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata ia berikutan tapak berkenaan menjadi lokasi Perdana Menteri pertama Tunku Abdul Rahmad Putra Al-Haj, mengumumkan Persekutuan Tanah Melayu akan mencapai kemerdekaan dengan rasminya pada tarikh 31 Ogos 1957.

“Detik ini kemudiannya menjadi titik permulaan kepada penubuhan Malaysia pada 16 Sept 1963,” katanya kepada Bernama di sini.

Ngwe berkata peristiwa bersejarah berkenaan akan diimbas kembali menerusi Segmen 2: Jejak Merdeka di bawah Persembahan Khas “Dari Robohan Kota Melaka, Kita Dirikan Negara Merdeka”.

“Segmen berkenaan mengambil suasana ketika pengisytiharan kemerdekaan dan diorama perarakan masuk Tunku Abdul Rahman bersama kereta antik dan rombongan, dengan watak Tunku Abdul Rahman akan dilakonkan semula oleh Che’Kem dari Akademi Seni Budaya dan Warisan Kebangsaan (ASWARA).

Ahli Dewan Undangan Negeri (ADUN) Machap Jaya itu berkata justeru, sambutan yang turut bertemakan busana sekitar tahun 50an dan 60an itu, amat tepat dalam menggambarkan keadaan negara yang baharu mencapai kemerdekaan, yang berlatar belakangkan lokasi sebenar peristiwa bersejarah itu.

Beliau berkata jika dilihat dari sudut sejarah pula, Melaka banyak meninggal pelbagai kesan warisan sosiopolitik dalam sistem pemerintahan negara sehingga hari ini.

“Sejarah juga mencatatkan Melaka menjadi persinggahan kepada pedagang dari seluruh dunia, malah pada 2008, Melaka diisytiharkan oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) sebagai Bandar Warisan Dunia (World Heritage).

“Pengiktirafan badan dunia ini sekali gus menjadikan Melaka sebagai sebuah negeri yang unik dan istimewa,” katanya.

Beliau berkata sambutan Hari Malaysia 2022 di Melaka juga mengangkat kumpulan etnik di negeri berkenaan yang terdiri daripada Baba dan Nyonya, Sikh, Chetti, Portugis malah Orang Asli, sekali gus menunjukkan semangat perpaduan rakyat yang menjadi lambang kepada Keluarga Malaysia.

“Ini dibuktikan menerusi acara Bacaan Ikrar Rukun Negara oleh Tokoh Guru, Abd Rani Embi yang akan diiringi oleh 14 orang Keluarga Malaysia mewakili kepelbagaian kaum dan etnik di Malaysia seperti yang disebutkan tadi, serta membabitkan masyarakat Melayu, Cina, India, Sabah dan Sarawak,” katanya.

Justeru, beliau mengajak orang ramai terutama dari Melaka dan negeri-negeri berdekatan, untuk menghadiri sambutan berkenaan yang julung-julung kali diadakan di Semenanjung. – Bernama


BERJASA Shah Alam sasar 1,000 sokongan menjelang Ramadan

BANGI, 4 Syaaban 1442H, Khamis – Barisan Jemaah Islamiah Se-Malaysia (BERJASA) Selangor Bahagian Shah Alam menyasarkan 1,000 sokongan akar umbi menjelang Ramadan ini.

Sebagai langkah pertama, kempen keahlian BERJASA telah dilancarkan dengan menyasarkan rakan-rakan strategik dari kalangan peminat idea, wawasan dan prinsip yang diperkenalkan oleh BERJASA dalam menangani isu politik negara.

Kempen yang dimulakan pada awal Mac tahun ini mendapat sambutan menggalakkan dengan penyertaan 100 keahlian baharu untuk BERJASA Bahagian Shah Alam.

Ketua Penerangan BERJASA Selangor, Ustaz Fahmi Bazlan Muda berkata, melihat kepada trend penerimaan masyarakat, rata-rata menginginkan suatu kelainan dan alternatif kepada pilihan parti politik.

“Mereka mahukan politik matang dan berprinsip supaya agenda perjuangan membela isu rakyat, kedaulatan negara dan kesucian Islam dapat diteruskan,” katanya dalam satu kenyataan.

Beliau turut berkongsikan pengalaman ketika sesi penerangan mengenai BERJASA sebelum ini.

“Saya ditanya apa signifikan mereka sertai BERJASA. Jawapan saya, BERJASA membawa aspirasi masa depan negara.

“Dengan menawarkan solusi, agenda dan perjuangan ikhlas dan bukan retorik janji-janji manis manifesto seperti yang berlaku kepada parti lain.

“Berdepan dengan masalah kebajikan rakyat BERJASA bukan parti mewah yang boleh menabur janji bulan dan bintang. Namun kebajikan tetap menjadikan sebahagian agenda penting BERJASA dengan memastikan masyarakat mendapat perhatian pihak berwajib,” katanya.

Sehubungan itu, beliau mengalu-alukan semua pihak yang ingin mengenali BERJASA dengan lebih mendalam.

Bagi mereka yang ingin berbuat sedemikian boleh hubungi beliau di talian BERJASA Selangor 011-11079969.


DAP, MCA dan Gerakan sentiasa jadi batu penghalang usaha daulatkan Islam

BANGI, 13 Rabiulakhir 1443H, Khamis – Kritikan hebat yang diberikan oleh parti-parti perkauman Cina – MCA, DAP dan Gerakan – terhadap hasrat kerajaan Kedah untuk tidak lagi memperbaharui lesen operasi premis perjudian dan mengehadkan penjualan arak, mencerminkan betapa ‘ghairahnya’ mereka menentang sebarang agenda memperkukuhkan Islam.

Pemerhati politik, Mohd Luttfi Abdul Khalid berkata, beliau boleh membuat satu kesimpulan bahawa kelompok ini, walaupun berbeza nama dan parti politik akan sentiasa menjadi batu penghalang kepada sebarang usaha untuk mendaulatkan Islam.

Tegasnya, hujah-hujah yang dikemukakan mereka seperti tidak menghormati hak asasi, membuli golongan minoriti, mengurangkan pelancong, tidak menghormati bangsa lain dan seumpamanya hanyalah alasan-alasan dangkal serta memperbodohkan diri sendiri sahaja.

“Rakyat Malaysia dan umat Islam sangat mengetahui muslihat dan sikap hipokrasi mereka.

“Kita tidak melupakan keghairahan mereka khususnya parti rasis cauvinis DAP untuk meraikan pesta mabuk Oktoberfest, kecaman MCA terhadap larangan penjualan arak di premis-premis perniagaan, sikap berdiam diri mereka terhadap isu pemanduan mabuk dan pendirian mereka terhadap isu label arak Timah.

“Wajah yang sama dapat dilihat pada kegigihan mereka mempertahankan sekolah-sekolah vernakular swasta, bantahan terhadap tulisan Jawi di sekolah-sekolah yang sama dan isu perobohan kuil-kuil haram – yang kita lihat terdapat satu kesepakatan antara mereka,” katanya dalam satu kenyataan, hari ini.

Mengulas lanjut, beliau mendakwa, DAP dan parti-parti yang senada dengannya juga tidak peduli tentang akibat yang berlaku daripada perbuatan berjudi dan minum arak.

“Mereka tidak peduli gejala penagihan judi dan arak dan kesan-kesan buruk ke atas kewangan isi rumah, krisis rumah tangga, tekanan mental, beban hutang (dan peras ugut Ah Long), kemalangan jalan raya dan kes-kes jenayah yang bersangkut paut dengan ketagihan judi dan arak.

“Kita tertanya-tanya, kepentingan siapakah yang mereka hendak jaga dan pertahankan sebenarnya – tauke-tauke judi dan arakkah, atau masyarakat dan rakyat?,” soalnya.

Walhal, kata Mohd Luttfi, tindakan Menteri Besar Kedah adalah satu tindakan yang tepat, bukan kerana beliau berasal dari parti PAS, akan tetapi itulah tugas dan tanggungjawab setiap pemimpin sepatutnya, baik di peringkat Pusat mahupun negeri.

“Ini kerana pemimpin sebuah kerajaan negeri perlu memberi perhatian kepada kesejahteraan hidup dan keselamatan jiwa setiap anggota masyarakat di bawahnya, tanpa mengira latar belakang agama, bangsa atau kedudukan dalam masyarakat.

“Keprihatinan seperti inilah yang barang kali sangat dibenci oleh para pemimpin DAP dan sekutu-sekutunya,” dakwanya lagi.


ISMA seru Malaysia jadi kuasa hebat, perjuang kehendak sendiri

Oleh Ainul Illia Meor Suzurudin

BANGI, 5 Muharram 1443H, Sabtu – Gerakan Islam, Ikatan Muslimin Malaysia (ISMA) menyeru rakyat untuk bersama-sama memandu Malaysia menjadi sebuah negara yang bebas daripada cengkaman asing dan mempunyai kekuatan untuk menentukan masa depannya sendiri.

Presiden ISMA, Ustaz Muhammad Fauzi Asmuni berkata, walaupun Malaysia sudah merdeka sejak tahun 1957, ia pada hakikatnya masih berada di dua persimpangan.

Katanya, antara persimpangan itu adalah sama ada ingin meneruskan perjuangan dalam mencapai kemerdekaan yang hakiki dan sempurna atau tunduk sepenuhnya kepada ‘New World Order’ yang telah disusun oleh Yahudi dan sekutu-sekutunya.

Walhal, tegasnya, Malaysia adalah sebuah negara yang dipenuhi dengan sumber alam yang begitu kaya.

“Sumber alam itulah menjadi rebutan Barat dan Timur yang datang ke tanah air kita sejak daripada kurun ke-15 sehingga hari ini. Bumi ini juga dipenuhi dengan sumber manusia yang akal dan budinya begitu tinggi serta satu bumi yang betul strategik dari segi kedudukan geografinya.

“Jadi bumi yang bertuah ini adalah bumi yang mempunyai sumber yang begitu hebat, kedudukan yang begitu hebat, dan segala-galanya hebat, tetapi akhirnya satu persoalan yang kita terus bertanya kepada diri kita, kenapa diri kita masih tidak mampu menjadi sebuah negara yang kuat?,” katanya dalam ucapan perasmian Kempen Bulan Kemerdekaan Negara oleh ISMA, malam ini.

Beliau berkata, bukan sahaja negara ini tidak mampu menjadi kuasa yang kuat di peringkat dunia, bahkan ia juga masih tidak mampu menjadi kuasa kuat di peringkat Asia Tenggara.

“Adakah negara ini sudah tidak ada iradah, sudah tidak ada kehendak yang tinggi sehingga akhirnya cita-cita kita amat terbatas.

“Atau adakah kita sudah memberi kesetiaan kepada negara luar yang datang daripada Barat dan Timur sehingga kita sendiri tidak mampu untuk mempunyai kehendak kita sendiri dan sentiasa bersedia untuk dicatur.

“Ataupun disebabkan oleh kemodenan yang berlaku hari-hari, menyebabkan akal kita dan juga budi kita berubah, lalu kita berubah menjadi seperti manusia yang lain tidak seperti generasi yang terdahulu?,” soalnya.

Menginsafi keadaan itu, Ustaz Muhammad Fauzi berkata, nikmat yang telah diberikan oleh Allah SWT kepada negara ini adalah satu tanggungjawab yang perlu disyukuri rakyatnya.

“Syukur dengan nikmat yang Allah bagi adalah dengan melunaskan tanggungjawab yang terdapat dalam nikmat tersebut,” katanya.

Justeru, bersempena dengan bulan kemerdekaan dan kedatangan tahun Hijrah 1443, beliau menyeru kepada seluruh rakyat Malaysia supaya menjadi bangsa yang mempunyai minda pejuang, nafas panjang serta stamina tinggi untuk akhirnya mampu menjadi bangsa yang dapat menentukan kehendaknya sendiri.

“Marilah kita menjadi bangsa yang betul-betul merdeka, bangsa yang betul-betul tekad, untuk terus menjadikan negara kita ini satu negara maju dan berkuasa serta akhirnya mampu mendaulatkan Islam di seluruh nusantara.

“Moga akhirnya kita dapat corakkan negara kita kembali kepada corak yang asal ketika mana ia berada di zaman kegemilangannya.

“Moga kita dapat meneruskan perjuangan generasi dahulu yang bermatian menentang Portugis, Belanda, Inggeris, Jepun, China utara yang akhirnya mengekalkan negara ini pada kadarnya tersendiri. Moga kita menjadi umat yang mengucapkan terima kasih kepada pejuang dahulu,“ katanya.


Undi 18 perlu segera dilaksana untuk tambah baik sistem demokrasi

Oleh Siti Hafidah Abd Ghaffar

BANGI, 23 Muharram 1443H, Rabu – Pendaftaran pemilih automatik dan kelayakan mengundi pada usia 18 tahun (Undi 18) perlu dilaksanakan segera dengan langkah wajar demi menambah baik sistem demokrasi.

Meskipun belum wujud secara rasmi dalam Perlembagaan Persekutuan, usul ini telah diluluskan di Parlimen, justeru tidak seharusnya dilengah-lengahkan untuk direalisasikan dalam waktu terdekat, kata Prof Emeritus Datuk Dr Teo Kok Seong.

Felo Utama Institut Kajian Etnik (KITA) Univesiti Kebangsaan Malaysia itu berkata, ia bukan sahaja mandat rakyat – khususnya anak muda – malah baik untuk sistem demokrasi negara kerana sebahagian signifikan penduduk kini terdiri daripada golongan berkenaan.

“Justeru mereka perlu terlibat dalam proses demokrasi, antaranya mengundi untuk memilih wakil mereka dan mereka sendiri menjadi wakil rakyat.

“Dengan ini, anak muda dapat terbabit secara langsung dalam semua ehwal awam negara untuk sama-sama membangunkan negara,” katanya ketika dihubungi Ismaweb.net hari ini.

Beliau menyifatkan usaha melambat-lambatkan proses Undi 18 ini sebagai satu pencabulan terhadap hak yang dijamin Perlembagaan.

Walaupun tidak dapat dinafikan hak yang dijamin Perlembagaan dan masih berupa kuasa kerajaan yang memerintah, ianya tidak boleh sesekali dilakukan secara kehendak hati.

Ini kerana fungsi utama Perlembagaan adalah untuk memberi perlindungan kepada rakyat.

“Sehubungan itu, ia hendaklah melindungi anak muda dalam konteks Undi 18 ini dan bukan sebaliknya.

“Oleh itu, hak mengundi sebagai hak asasi manusia tidak boleh dilengah lagi dan perlu disegerakan mulai sekarang,” katanya.

Pada 25 Mac lalu, Suruhanjaya Pilihan Raya (SPR) dalam satu kenyataan media menyatakan, hak mengundi automatik dan penurunan had usia mengundi kepada 18 tahun hanya akan dilaksanakan selepas 1 September 2022 ekoran cabaran yang dihadapi oleh SPR ketika pelaksanaan Perintah Kawalan Pergerakan (PKP).

Untuk rekod, pada 16 Julai 2019, Dewan Rakyat meluluskan Rang Undang-Undang Perlembagaan (Pindaan) 2019 bagi menurunkan had umur kelayakan mengundi kepada 18 tahun dengan mendapat lebih dua pertiga persetujuan ahli Dewan.

Begitu juga pada 25 Julai tahun sama, ia diluluskan di Dewan Negara dengan majoriti dua pertiga.


Speaker DUN Pahang kongsi berita kematian Datuk Seri Johari

KUANTAN, 30 Muharam 1445H, Khamis – Yang Dipertua Dewan Undangan Negeri (DUN) Pahang, Datuk Seri Mohd Sharkar Shamsudin berkongsi berita kematian Pengerusi Jawatankuasa Kerajaan Tempatan, Perumahan, Alam Sekitar Dan Teknologi Hijau Pahang, Datuk Seri Johari Harun akibat nahas pesawat ringan di Shah Alam, hari ini.

Beliau yang memuat naik dua keping gambar bersama Johari di akaun rasmi Instagram miliknya mendoakan Allahyarham yang merupakan Ahli Dewan Undangan Negeri (ADUN) Pelangai dan Ketua UMNO Bahagian Bentong dicucuri rahmat.

“Saya dapat berita sekitar 3 petang mengatakan ada pesawat terhempas dan ada seorang penting dari Pahang dalam pesawat itu… kemudiannya saya lihat nama Allahyarham dikaitkan sebagai salah seorang mangsa menerusi status dan gambar senarai penumpang yang tersebar di media sosial.

“Saya membuat semakan sendiri dan mendapati benar beliau antara yang terlibat dalam nahas tersebut dan sukar untuk diterima kerana baru semalam saya dan beliau berada di Pejabat Setiausaha Kerajaan Negeri (SUK) Pahang kerana beliau menghadiri mesyuarat Majlis Mesyuarat Kerajaan Negeri (MMK) manakala saya di pejabat saya,” katanya semasa dihubungi.

Berita kematian Johari juga dikongsikan oleh Ahli Parlimen Bentong, Young Syefura Othman yang turut menzahirkan kesedihan dengan pemergian mengejut Allahyarham di akaun media sosial miliknya.

“Saya amat bersedih dengan kehilangan ini. Baru sahaja dua hari lepas, saya bersama Datuk Seri Jo (panggilan Allahyarham) berbincang berkenaan pembangunan di Bentong dan Pelangai yang direncanakan kelak,” katanya.

Terdahulu, Ketua Polis Selangor,Datuk Hussein Omar Khan, mengesahkan 10 lelaki maut dengan lapan daripadanya merupakan penumpang dan kru pesawat dalam nahas pesawat jenis Beechcraft Model 390 (Premier 1) itu yang terhempas di Lebuhraya Guthrie berdekatan Bandar Elmina.

Dua daripada mangsa adalah orang awam yang masing-masing menaiki sebuah kereta dan sebuah motosikal yang melalui kawasan itu ketika pesawat berkenaan terhempas.

Sementara itu, Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Kapten Norazman Mahmud, dalam kenyataan berkata, pesawat berkenaan berlepas dari Lapangan Terbang Antarabangsa Langkawi pada jam 2.08 petang menuju ke Lapangan Terbang Sultan Abdul Aziz Shah, Subang. – Agensi


KKMM terima banyak aduan berita palsu PRN Johor

KLUANG, 17 Rejab 1443H, Sabtu – Kementerian Komunikasi dan Multimedia (KKMM) menerima banyak aduan berkaitan berita palsu melibatkan Pilihan Raya Negeri (PRN) Johor.

Menterinya Tan Sri Annuar Musa berkata pihaknya akan memantau perkara berkenaan namun buat masa ini keadaan masih terkawal.

“Kita kena sepanjang masa memantau keadaan itu (berita palsu) dan kita tahu, kita tidak boleh menghapuskan 100 peratus tetapi kita menggerakkan dan membangkitkan kesedaran kerana menyebarkan berita palsu bukan sahaja tidak baik malah tidak membawa untung kepada sesiapa,” katanya kepada Bernama selepas program Santai Anak Muda di Ngepot Kabin di sini.

Sementara itu, mengenai pengundi muda pada PRN Johor, Annuar berkata beliau yakin orang muda di negara ini mempunyai maklumat dan pengetahuan luas untuk mengambil bahagian dalam pentadbiran dan menentukan kepimpinan negara.

Terdahulu, Annuar yang mengadakan lawatan kerja tiga hari ke Johor bermula semalam menunaikan solat maghrib bersama penduduk di Kampung Melayu di sini. – Bernama


Gesa KDN haramkan buku Tommy Thomas

BANGI, 23 Jamadilakhir 1442H, Jumaat – Kementerian Dalam Negeri (KDN) digesa untuk menarik balik penerbitan cetakan buku bekas Peguam Negara, Tan Sri Tommy Thomas berjudul ‘My Story: Justice In Wilderness’ yang dilancarkan minggu lalu.

Bahkan, KDN juga perlu mengharamkannya daripada disebarkan, demikian desak Ketua Penerangan Pemuda PAS, Nazir Helmi.

Katanya, terdapat unsur penghinaan terhadap Institusi Diraja dan Yang di-Pertuan Agong terdahulu, apabila penulis seolah mempertikaikan keputusan Agong waktu itu berkenaan pelantikan beliau dan kemampuan Seri Paduka Baginda membuat keputusan dalam pelantikan Peguam Negara.

“Tulisan beliau menggambarkan bahawa terdapat manipulasi kotor yang sedang berlegar dalam institusi kehakiman dan perundangan, yang akan menyebabkan keraguan yang tinggi oleh rakyat terhadap sistem keadilan di Malaysia,” katanya dalam satu kenyataan hari ini.

Mengulas lanjut, Nazir mendakwa, buku berkenaan turut mendedahkan tuduhan melampau terhadap beberapa kes berprofil tinggi yang mana segala tuduhan datang daripada bekas Peguam Negara, bukannya peguam biasa.

Bukan itu sahaja, katanya, kandungan buku itu turut menimbulkan kembali keraguan terhadap peristiwa 13 Mei yang mengorbankan ratusan nyawa akibat daripada rusuhan kaum, selain menuduh beberapa individu menjadi dalang daripada peristiwa ini tanpa bukti yang sahih.

Justeru, pihaknya berpendapat bahawa penerbitan buku berkenaan boleh menjadi akibat buruk sekiranya ia berada di pasaran dan dibaca oleh masyarakat yang tidak arif berkenaan sistem perundangan negara.


PDRM beri keutamaan kenaikan gaji pegawai rendah

KUALA LUMPUR, 18 Zulhijjah 1444H, Jumaat – Gaji dan keperluan pegawai rendah polis akan diberi keutamaan dalam usaha meningkatkan lagi integriti Polis Diraja Malaysia (PDRM), kata Ketua Polis Negara, Tan Sri Razarudin Husain.

Beliau berkata, gaji yang diperoleh pegawai rendah polis adalah kecil dan tidak dapat menampung kos sara hidup, terutama bagi mereka yang bertugas di bandar besar.

“Kita melihat perkara ini dan ada juga perbincangan bila kita dapat berbincang dengan pihak KPPA (Ketua Pengarah Perkhidmatan Awam), kita nyatakan perkara ini untuk dilihat semula, salah satunya adalah perkara melibatkan gaji.

“Sebagai contoh seseorang pegawai rendah polis yang bergaji RM2,500 bertugas di kawasan terpencil seperti Kuala Nerang ia agak banyak (gaji), tetapi apabila dia tinggal (bertugas) di Kuala Lumpur dia menjadi miskin bandar,” katanya.

Beliau berkata demikian pada sesi perjumpaan Ketua Polis Negara bersama Ketua Editor agensi media di Bukit Aman.

Razarudin mendedahkan bahawa terdapat pegawai rendah polis yang bertugas seperti di Kuala Lumpur dan Johor terpaksa menyewa bilik bersama orang lain, kerana kos tempat tinggal yang tinggi.

“Mereka (pegawai rendah polis) terpaksa jimat duit dan dalam kalangan mereka ini yang menyertai PDRM bukan terdiri daripada golongan orang kaya, kebanyakannya golongan berpendapatan sederhana,” katanya.

Sementara itu, Razarudin berkata pegawai muda PDRM yang cemerlang, akan dinaikkan pangkat ke jawatan tertinggi bagi menerajui pasukan keselamatan itu.

Beliau berkata, perkara berkenaan telah dibincangkan bersama Menteri Dalam Negeri Datuk Seri Saifuddin Nasution Ismail, agar pengurusan perjawatan dalam PDRM memilih pegawai muda yang cemerlang untuk diberikan kenaikan pangkat tersebut.

“Perkara ini penting, supaya apabila berpencen tidak ada satu kumpulan berpencen bersama dan sekurang-kurangnya ada kesinambungan (pegawai) lain yang lebih panjang (tempoh berkhidmat), untuk menjadi pemimpin…pemimpin muda inilah yang akan menjadi barisan tertinggi PDRM,” katanya.

Mengulas lanjut perkara itu, Razarudin berkata keputusan mengetengahkan pegawai muda itu dibuat berikutan berlakunya keadaan apabila terdapat beberapa pengarah yang menerajui jabatan-jabatan PDRM akan berpencen pada tahun yang sama. – Bernama


Pendakwah, pengurus masjid jadi ejen perpaduan ummah

KANGAR, 19 Ramadan 1443H, Khamis – Para pendakwah dan pengurus masjid di Perlis perlu menjalankan peranan sebagai ejen perpaduan ummah dengan penuh tanggungjawab, titah Raja Muda Perlis Tuanku Syed Faizuddin Putra Jamalullail menerusi satu kenyataan daripada Majlis Agama Islam dan Adat Istiadat Melayu Perlis (MAIPs) hari ini.

Baginda bertitah keutamaan untuk menjaga perpaduan berdasarkan prinsip kebenaran hendaklah sentiasa dihayati serta menjadi nadi dalam sebarang gerak kerja yang dilaksanakan.

“Sesuatu penyampaian yang ingin dikongsikan kepada masyarakat hendaklah bermanfaat, positif dan membina minda di samping memastikan dahulu akan fakta serta kesahihan kebenarannya, apatah lagi sekiranya ia boleh membawa kepada bibit perpecahan, maka eloklah dielakkan sama sekali,” titah baginda.

Tuanku Syed Faizuddin yang juga Yang Dipertua MAIPs bertitah majlis itu melalui Pelan Strategik 2021 hingga 2025 telah menyasarkan peranan Jawatankuasa Kariah Masjid termasuk para pendakwah agar bersama MAIPs dalam merealisasikan segala hasrat dan cita-cita ke arah ‘Mengukuh Qiadah, Mengislah Ummah’.

Dalam pada itu, baginda menyerahkan sumbangan MAIPs sebanyak RM21,000 kepada 30 golongan asnaf anak kariah Masjid Salehuddin Al Ayubi, Padang Besar (Utara) baru-baru ini. Mereka menerima RM700 setiap seorang yang diagihkan melalui amil Azemi Mat Saman.

Sementara itu, Ketua Pegawai Eksekutif MAIPs Mohd Nazim Mohd Noor berkata MAIPs mengagihkan ‘Bantuan Khas Kecemasan Masjid MAIPs Tahun 2021’ sebanyak RM1,020,000 kepada 102 kariah, melaksanakan ‘Agihan Bantuan Sara Hidup Berkala MAIPs’ sebanyak RM21,776,386 untuk manfaat golongan asnaf fakir dan miskin di seluruh negeri dan melaksanakan ‘Agihan Ziarah Dakwah Bil Hal MAIPs’ melalui 102 kariah sebanyak RM594,000.

“Alhamdulillah, semua inisiatif ini dapat dilaksanakan hasil daripada sumbangan penyumbang zakat yang budiman. Semua para penyumbang zakat merupakan insan hebat yang terus menjadi tulang belakang dan kekuatan bagi MAIPs dalam terus berusaha keras bagi menggalas amanah dalam kutipan dan agihan zakat,” katanya. – Bernama


Arab Saudi hukum mati profesor beri pandangan antikerajaan di media sosial

RIYADH, 23 Jamadilakhir 1444H, Isnin – Seorang profesor undang-undang terkemuka Arab Saudi telah dijatuhkan hukuman mati hanya kerana mengeluarkan kenyataan di media sosial.

Ulama proreformasi itu dituduh menggunakan platform seperti Twitter, Facebook, WhatsApp dan Telegram untuk menyebarkan berita antikerajaan, lapor The Guardian hari ini.

Lelaki berusia 65 tahun itu ditangkap pada September 2017 apabila Putera Mahkota Mohammed Bin Salman (MBS) yang baru dilantik ketika itu menyelia tindakan keras terhadap perbezaan pendapat, yang dianggap sebahagian daripada ‘usaha antirasuah’.

Sebelum ditangkap, Awad al-Qarni mempunyai 2 juta pengikut di Twitter.

Anak lelaki Awad, Nasser yang melarikan diri dari kerajaan tahun lalu dan menetap di Britain di mana dia mencari suaka telah berkongsi butiran pertuduhan bapanya dengan akhbar itu.

Pada Oktober, dia menggambarkan keadaan ganas yang menyelubungi penahanan bapanya oleh polis bersenjata berpakaian awam.

“Lebih 100 lelaki bersenjatakan mesingan dan pistol. Mereka mengepung rumah itu. Kami dihalang masuk ke dalam rumah secara paksa. Ia seperti medan perang,” katanya.

Tuduhan terhadap Awad termasuk penggunaan media sosial, khususnya akaun Twitter atas namanya sendiri, untuk menyatakan pendapatnya.

Dia juga dituduh mengambil bahagian dalam sembang kumpulan WhatsApp dan mencipta akaun Telegram, serta memuji Ikhwanul Muslimin dalam video. Untuk rekod, dia berdepan hukuman mati untuk pertuduhan ini.

Dokumen mahkamah yang dikongsi Nasser juga menunjukkan bahawa penggunaan media sosial dianggap sebagai jenayah telah meningkat sejak MBS menjadi pemerintah de facto.

Tahun lalu Salma Al-Shehab, seorang pelajar PhD dan ibu kepada dua anak dari Leeds, dijatuhi hukuman penjara 34 tahun kerana mempunyai akaun Twitter dan mengikuti serta menciap semula penentang dan aktivis. Seorang lagi wanita, Noura Al-Qahtani, dijatuhi hukuman penjara 45 tahun kerana menggunakan Twitter.

Jeed Basyouni, ketua advokasi Timur Tengah dan Afrika Utara di kumpulan hak asasi manusia, Reprieve berkata, kes Awad adalah sebahagian daripada trend di mana ulama dan ahli akademik menghadapi hukuman mati kerana menulis tweet dan menyatakan pandangan mereka. – Agensi


KKM hantar pasukan forensik HKL ke Sabah

KUALA LUMPUR, 1 Rabiulawal 1442H, Ahad – Seramai empat pegawai Institut Perubatan Forensik Negara, Hospital Kuala Lumpur (HKL) dimobilisasi ke Hospital Tawau, Sabah hari ini, bagi menjalankan tugas perubatan forensik dan pengurusan kematian akibat COVID-19 di kawasan timur negeri itu.

Ketua Pengarah Kesihatan Tan Sri Dr Noor Hisham Abdullah berkata pasukan forensik itu membabitkan seorang pakar perubatan forensik, dua pegawai perubatan dan seorang penolong pegawai perubatan.

“Bagi pakar perubatan forensik, beliau akan bertugas di Tawau selama 3 bulan. Kesemua petugas barisan hadapan ini telah bersiap sedia untuk menjalankan tugas di lapangan dalam usaha negara membendung penularan pandemik COVID-19.

“Bagi pihak rakyat Malaysia, terima kasih diucapkan kepada wira-wira negara ini,” katanya menerusi hantaran dalam Facebook pagi ini.

Sehingga semalam, seramai 767 anggota perubatan dan kesihatan awam KKM daripada pelbagai kategori dan skim perkhidmatan telah digerakkan ke Tawau, Lahad Datu, Semporna, Sandakan dan Kota Kinabalu.

Hampir setiap hari terdapat kematian baharu akibat wabak itu direkodkan di Sabah sejak minggu lepas dan empat lagi kes maut dilaporkan di negeri itu semalam. – Bernama


Krisis sekuriti makanan perlu ditangani segera: Agong

KUALA LUMPUR, 6 Zulkaedah 1443H, Isnin – Krisis sekuriti makanan perlu ditangani segera terutama dalam keadaan dunia yang menghadapi pelbagai kemelut dan kejutan ketika ini, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka turut menitahkan agar satu pelan jangka panjang dirangka untuk mengukuhkan sekuriti makanan dan menjamin kos sara hidup untuk berada pada tahap yang bersesuaian.

“Beta berharap agar kerajaan beta dan pemimpin di setiap lapisan untuk menangani masalah kelangsungan hidup yang membelenggu segelintir rakyat beta, termasuklah kos sara hidup yang tinggi di samping peningkatan harga komoditi industri dan makanan.

“Nasihat beta, usahlah wujud bibit pertikaian apabila setiap kali negara berhadapan dengan masalah sekuriti makanan dan peningkatan kos sara hidup. Kita semua seharusnya fokus kepada membantu memulih kemaslahatan rakyat.

“Sikap ‘bila sudah merah, kapur salahkan kunyit dan kunyit salahkan kapur’ tidak akan dapat membantu dan membela nasib rakyat beta yang terhimpit dengan pelbagai dugaan,” titah Seri Paduka sempena sambutan Ulang Tahun Hari Keputeraan Rasmi di Istana Negara, hari ini.

Al-Sultan Abdullah juga menasihatkan rakyat supaya memainkan peranan dengan menanam sikap berjimat cermat dan berbelanja secara berhemah serta tidak melakukan pembaziran.

Seri Paduka turut menyanjung tinggi inisiatif pengukuhan perlindungan sosial yang dilaksanakan oleh kerajaan termasuk program Pembasmian Kemiskinan Tegar Keluarga Malaysia.

Yang di-Pertuan Agong menaruh harapan tinggi agar program itu dapat mencapai sasarannya untuk menghapuskan miskin tegar menjelang 2025.

“Pemimpin adalah tidak ubah bagai condong yang akan menongkat, bagai rebah yang akan menegak.

“Pemimpin adalah sandaran kepada harapan rakyat. Kebahagiaan dan kesusahan rakyat adalah merupakan cerminan diri yang wajib digalas oleh setiap pemimpin,” titah baginda.

Dalam titah itu, Seri Paduka turut merakamkan terima kasih kepada seluruh anggota pentadbiran, penjawat awam, anggota pasukan keselamatan dan petugas kesihatan yang telah mencurahkan bakti kepada negara yang tercinta ini.

Al-Sultan Abdullah berpesan agar rakyat terus mengamalkan penjagaan kesihatan diri yang tinggi bagi mewujudkan persekitaran yang kondusif dan selamat.

Seri Paduka turut menzahirkan setinggi-tinggi tahniah kepada penerima Darjah Bintang Kebesaran dan Pingat Persekutuan pada tahun ini dan berharap pengurniaan itu menyuntik semangat baru untuk terus berbakti kepada masyarakat dan negara.

“Beta dan Raja Permaisuri Agong berdoa semoga negara kita Malaysia dan rakyat yang beta kasihi akan sentiasa berada di bawah perlindungan dan kerahmatan Allah serta aman makmur dan bersatu padu di bawah lindunganNya,” titahnya.

Bersempena sambutan Ulang Tahun Hari Keputeraan Rasmi itu, seramai 1,021 individu menerima Darjah Kebesaran, Bintang dan Pingat Persekutuan 2022. – Bernama


Kes Bella: Beri sokongan moral, semoga keadilan dapat ditegakkan

BANGI, 20 Ramadan 1443H, Jumaat – Orang ramai dinasihatkan bertindak rasional dan tidak dibuai emosi ketika mengikuti kes pengabaian dan penganiayaan remaja Sindrom Down dikenali sebagai Bella.

Bahkan, sebarang komen atau provokasi yang boleh mengganggu proses perbicaraan hendaklah dielakkan sementara kes masih dibicarakan di mahkamah, saran Setiausaha Agung BERJASA, Ir Ts Muhammad Lukman Al Hakim.

“Saya faham banyak hujah-hujah tidak logik yang diviralkan. Semua orang marah.

“Tapi doa dan sokongan moral lebih diperlukan bagi kita menegakkan kebenaran dalam kes ini.

“Teruskan berdoa dan berharap!” katanya dalam kenyataan hari ini.

Terdahulu, Mahkamah Sesyen Kuala Lumpur mengingatkan orang awam supaya tidak mengeluarkan kenyataan yang boleh menjejaskan perjalanan prosiding kes menganiaya Bella.

Hakim Izralizam Sanusi memberi peringatan itu selepas pihak pendakwaan menaikkan isu kepada mahkamah bahawa orang ramai masih membuat hantaran di laman sosial.

Mengulas lanjut, Lukman berkata, kes #justiceforbella semakin mendapat tempat di hati seluruh rakyat Malaysia.

“Ini merupakan satu petanda sangat positif yang menunjukkan rakyat Malaysia begitu prihatin, penyayang dan cakna terhadap nasib kanak-kanak terutama yang istimewa dan tidak terbela,” katanya.

Kes Bella tular di media sosial tahun lalu selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda, Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pautan terdahulu;


Hati-hati dengan tawaran pakej haji: TH

KUALA LUMPUR, 28 Syaaban 1443H, Khamis – Lembaga Tabung Haji (TH) menasihati orang ramai terutamanya umat Islam di Malaysia supaya lebih berhati-hati dengan tawaran pakej haji oleh segelintir agensi pelancongan bagi musim haji 2022.

Pengarah Eksekutif Haji TH, Datuk Seri Syed Saleh Syed Abdul Rahman berkata, ketika ini kerajaan Malaysia dan TH masih lagi menunggu pengumuman rasmi berhubung urusan haji bagi musim haji 2022 daripada kerajaan Arab Saudi.

“Pihak kami dan kedutaan Arab Saudi mendapati ada segelintir agensi pelancongan mengambil kesempatan untuk mengiklankan pakej-pakej haji mahupun badal haji yang amat meragukan,” katanya dalam kenyataan hari ini.

Sementara itu Syed Saleh turut mengingatkan, mana-mana individu atau agensi pelancongan yang menawarkan perkhidmatan pakej haji tanpa kelulusan daripada TH boleh dikenakan tindakan undang-undang di bawah Akta Tabung Haji 1995 (Akta 535).

Beliau berkata pada awal Mac, TH telah melantik 22 syarikat pelancongan tempatan untuk beroperasi sebagai Pengelola Jemaah Haji (PJH) bagi musim haji tahun ini sebagai langkah awal persediaan haji yang dilakukan TH saban tahun.

“Kesemua PJH yang dilesenkan tidak dibenarkan lagi mengeluarkan sebarang iklan pakej haji sehingga kebenaran rasmi dikeluarkan oleh TH,” katanya.

Untuk sebarang pertanyaan lanjut, orang ramai boleh menghubungi Pusat Panggilan Tabung Haji (THCC) dengan menelefon 03- 6207 1919.-  Bernama


PRN: Terengganu belum putuskan tarikh bubar DUN

MARANG, 28 Zulkaedah 1444H, Sabtu – Tarikh pembubaran Dewan Undangan Negeri (DUN) Terengganu bagi memberi laluan kepada Pilihan Raya Negeri (PRN) belum diputuskan, kata Menteri Besar, Datuk Seri Dr Ahmad Samsuri Mokhtar.

Bagaimanapun, beliau berkata, tarikh-tarikh tertentu berkenaan perkara itu sudah difikirkan, namun ia perlu dipersembahkan kepada Sultan Terengganu Sultan Mizan Zainal Abidin dahulu untuk diperkenan baginda.

“Bila untuk saya menghadap Tuanku Sultan pun belum tahu lagi. Saya belum hantar permohonan untuk menghadap Tuanku Sultan berhubung perkara itu.

“Cuma gambaran awal itu sudah ada, biar saya maklumkan kepada Tuanku Sultan dahulu kemudian saya akan umumkan. Kita masih ada masa hingga 30 Jun (terbubar secara automatik),” katanya kepada pemberita selepas Majlis Pelancaran Jentera Pilihan Raya Perikatan Nasional (PN) kawasan Marang di sini, malam tadi.

Selain Terengganu, Kerajaan Negeri Kedah dan Selangor juga masih belum mengumumkan tarikh pembubaran DUN masing-masing, manakala DUN Kelantan dilaporkan akan dibubarkan pada 22 Jun, Pulau Pinang (28 Jun), dan Negeri Sembilan (30 Jun).

Sementara itu, Setiausaha Agung PN, Datuk Seri Hamzah Zainuddin yang turut hadir pada majlis itu berkata Majlis Presiden PN akan bersidang pada Rabu (21 Jun) bagi menoktahkan perbincangan agihan kerusi parti dalam gabungan itu untuk berdepan PRN akan datang.

Beliau berkata, ketika ini, hanya berbaki beberapa kerusi lagi yang belum selesai, mengambil kira kesesuaian parti-parti komponen PN untuk bertanding di sesuatu kawasan. – Bernama


BN umum calon dua, tiga hari sebelum 26 Februari

ISKANDAR PUTERI, 8 Rejab 1443H, Khamis – Barisan Nasional (BN) akan mengumumkan senarai calon-calon yang bertanding pada Pilihan Raya Negeri (PRN) Johor dalam tempoh dua atau tiga hari sebelum hari penamaan calon.

Pengerusi BN Johor, Datuk Hasni Mohammad berkata, calon-calon yang akan ditampilkan termasuk muka-muka baharu, yang terdiri daripada golongan profesional dan orang muda.

“Saya rasa BN mendengar apa yang disuarakan di bawah, (calon) muka baharu adanya golongan profesional, orang muda yang dianggap harapan masyarakat supaya diberi peluang.

“Kita mendengar saranan yang dibuat, jadi tunggu sehingga keputusan atau pengumuman itu nanti,” katanya pada sidang media selepas merasmikan Common Ground Iskandar Space, di sini hari ini.

Hasni berkata demikian ketika diminta mengulas mengenai pengumuman calon BN untuk PRN Johor.

Ditanya mengenai peratusan muka baharu yang akan bertanding, Hasni yang juga Pengerusi Badan Perhubungan UMNO Johor itu berkata, ia sukar untuk ditetapkan seperti PRN Melaka memandangkan Johor merupakan negeri yang besar.

“Saya rasa Johor ini negeri yang besar, sukar untuk kita menetapkan berapa peratus, seperti di Melaka 80 peratus (muka baharu).

“Tetapi di Johor, sekurangnya dua kali ganda saiz wakil rakyat yang perlu dikenal pasti, wanita juga bersuara supaya lebih diberi peluang. Jadi itu juga perlu diambil kira,” katanya.

Sementara itu, Hasni berkata, BN juga sedang memuktamadkan perbincangan mengenai pembahagian kerusi bersama rakan komponen MCA dan MIC serta Friends Of BN.

Beliau pada masa sama turut menjelaskan secara ringkas beliau akan mempertahankan kerusi Dewan Undangan Negeri (DUN) Benut.

“Saya akan meneruskan perjuangan di Benut dan pada masa sama BN akan bertanding di kesemua kerusi,” kata beliau.

Semalam, Suruhanjaya Pilihan Raya menetapkan 12 Mac sebagai tarikh pengundian bagi PRN Johor, manakala tarikh penamaan calon bagi pilihan raya itu ditetapkan pada 26 Februari, dan pengundian awal pada 8 Mac. – Bernama


Kualiti pendidikan, hab pertanian fokus utama calon Pejuang DUN Belanja

Oleh Siti Hafidah Abd Ghaffar

PARIT, 19 Rabiulakhir 1444H, Selasa – Kualiti pendidikan dan persekolahan antara tiga komitmen utama akan dilaksanakan calon Pejuang Dewan Undangan Negeri (DUN) Belanja.

Meskipun janji itu tidak mudah, Ustaz Shaharuzzaman Bistamam nekad akan berusaha menunaikan hasratnya jika memenangi kerusi itu pada Pilihan Raya Umum ke-15 (PRU15).

Beliau mahu memastikan infrastruktur sekolah mencukupi, terbaik dan terkini supaya boleh membantu pelajar mendapat pendidikan yang sesuai selaras dengan zaman.

“Kita juga nak guru-guru yang berkualiti dan boleh mendidik anak-anak desa maju ke depan.

“…kita nak sekolah-sekolah di tempat kita diberi kemudahan selayaknya,” katanya pada ceramah kelompok Pejuang di Kampung Tua Tanjung Belanja, malam ini.

Bukan itu sahaja, beliau juga mahu pelajar mendapat makanan yang sihat di sekolah supaya dapat membantu minda mereka.

Selain itu, Ustaz Shaharuzzaman ingin membangunkan kawasan setempat seperti mewujudkan Kampung Warisan agar dapat menarik balik pelancong dan membuka peluang pekerjaan kepada anak muda.

Beliau juga beriltizam menjadikan Belanja dan kawasan sekitar sebagai hab pertanian dan penternakan.

Walaupun sudah ada penternakan ikan sangkar di sana, calon Pejuang itu mahu menyuburkan lagi hasil seperti itu dan cuba menggunakan pendekatan teknologi moden bagi menaik taraf.

“Mana tahu ada keupayaan satu hari nanti kita usahakan buat makanan ikan dan sebagainya. Hari ini (harga) mahal menyebabkan kos naik bahkan nak beli kena import,” katanya.

Bagi DUN Belanja yang mempunyai 17,767 pengundi, Ustaz Shaharuzzaman akan mencabar Khairudin Abu Hanipah yang mewakili Barisan Nasional (BN).

Perikatan Nasional (PN) diwakili Wan Meor Safwat Naqiuddin Shamsudin serta seorang lagi pencabar iaitu calon Pakatan Harapan (PH), Ahmad Hishamuddin Abdullah.

Penyandang kerusi ini, Khairudin menang dengan majoriti undi sebanyak 2,729 pada PRU14 lalu.


Hakim kes Najib dipindahkan ke Mahkamah Sivil

KUALA LUMPUR, 10 Jamadilakhir 1442H, Sabtu – Hakim Mahkamah Tinggi, Mohd Nazlan Mohd Ghazali yang menjatuhkan hukuman ke atas bekas Perdana Menteri, Datuk Seri Najib Razak membabitkan kes SRC International Sdn Bhd (SRC International) dipindahkan ke Mahkamah SIvil.

Ketua Hakim Malaya, Azahar Mohamed mengarahkan pemindahan Nazlan dari Mahkamah Tinggi Kuala Lumpur (Jenayah 3) ke Mahkamah Tinggi Kuala Lumpur (NCvC 2), berkuat kuasa 1 Mac ini.

Perkara itu dimaklumkan kepada anggota Majlis Peguam menerusi pekeliling dikeluarkan semalam.

Memetik Berita Harian, peguam P G Cyril ketika dihubungi mengesahkan menerima pekeliling yang disampaikan Setiausaha Badan Peguam Malaysia, A G Kalidas.

Sebelum ini, Mohd Nazlan menyifatkan kes penyelewengan dana RM42 juta milik SRC International dihadapi Najib itu adalah kesalahan salah guna kedudukan, pecah amanah jenayah dan pengubahan wang haram yang paling teruk.

Pada 28 Julai tahun lalu, Mohd Nazlan memerintahkan Najib dijatuhi hukuman penjara 10 tahun masing-masing bagi tiga tuduhan pecah amanah.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Ahli Parlimen Pekan itu bagi satu tuduhan menyalahgunakan kedudukan.

Hakim turut memerintahkan Najib dipenjara 12 tahun penjara dan denda RM210 juta (jika gagal bayar, tambahan lima tahun penjara) bagi tuduhan menyalahgunakan kedudukan.

Bagi tuduhan pengubahan wang haram pula, hakim memerintahkan Najib dipenjara 10 tahun bagi setiap tuduhan.

Walaupun hukuman penjara itu berjumlah 72 tahun, namun hakim bagaimanapun memerintahkan semua hukuman penjara berjalan serentak. Ini bermakna Najib hanya perlu menjalani hukuman penjara 12 tahun.

Mohd Nazlan dilantik sebagai Pesuruhjaya Kehakiman pada 10 April 2015 dan kemudian Hakim Mahkamah Tinggi pada 30 Januari 2017.


COVID-19: PM buat pengumuman khas Isnin depan

KUALA LUMPUR, 24 Jamadilawal 1442H, Jumaat – Perdana Menteri Tan Sri Muhyiddin Yassin akan membuat pengumuman khas pada Isnin mengenai tindakan yang akan dilaksanakan kerajaan berhubung situasi semasa jangkitan COVID-19 yang menunjukkan trend peningkatan sejak kebelakangan ini.

Semasa memaklumkan perkara itu, Menteri Kanan (Kluster Keselamatan) Datuk Seri Ismail Sabri Yaakob berkata kerajaan memandang serius dan sentiasa memantau situasi semasa trend peningkatan jangkitan yang mencatatkan empat digit bermula penghujung November 2020, sehingga rekod tertinggi kes harian COVID-19 dicatatkan semalam dengan 3,027 kes baharu.

“Kerajaan sedang memperhalusi dan menilai tindakan-tindakan yang perlu diambil segera bagi mengawal penularan jangkitan COVID-19 termasuk mempertimbangkan prosedur operasi standard lebih ketat melibatkan sektor sosial bagi mengurangkan pergerakan dan risiko COVID-19,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.

Ismail Sabri berkata kerajaan juga mendengar keluhan dan cadangan rakyat yang amat bimbang dengan peningkatan kes itu, selain sangat memahami beban tugas yang dihadapi petugas kesihatan berikutan peningkatan kes yang mendadak.

Jelasnya, ia lebih-lebih lagi ketika beberapa negeri ketika ini sedang diuji bencana banjir, dan ramai yang bimbang jika bencana itu akan menjadi satu lagi penyebab kepada penularan COVID-19 ini. – Bernama


Lebih 100 maut akibat gelombang haba di Mexico

MEXICO CITY, 11 Zulhijjah 1444H, Jumaat – Lebih 100 orang maut akibat cuaca panas melampau di Mexico pada Jun, berikutan beberapa siri gelombang haba yang melanda negara Amerika Latin itu.

Para saintis berkata, pemanasan global memburukkan lagi cuaca dengan banyak negara mengalami rekod suhu tinggi.

Lebih 1,000 kecemasan berkaitan haba dilaporkan di Mexico antara 12 Jun dan 25 Jun, di mana 104 daripadanya mengakibatkan kematian, menurut angka Kementerian Kesihatan.

Pihak berkuasa melaporkan lapan kematian antara 14 April dan 31 Mei, menjadikan jumlah keseluruhan 112.

Menurut kementerian, punca utama kes adalah daripada strok haba diikuti oleh dehidrasi.

Wilayah utara Mexico melaporkan kematian paling banyak, dengan 64 kematian direkodkan di negeri timur Tamaulipas, bersempadan dengan negeri Texas, yang turut dilanda panas melampau.

Di Mexico, suhu maksimum 49 darjah Celcius direkodkan minggu ini di negeri barat laut Sonora. Purata suhu maksimum di Mexico ketika musim panas turun naik antara 30 dan 45 darjah Celcius.

Pihak berkuasa memberi amaran bahawa satu lagi gelombang haba boleh menjejaskan negara dengan 127 juta penduduk mulai 1 Julai. – Agensi


Tarif elektrik baharu berkuat kuasa 1 Februari ini

BANGI, 24 Jamadilakhir 1443H, Khamis – Kadar tarif elektrik baharu bagi tempoh 2022 sehingga 2024 akan berkuat kuasa 1 Februari ini.

Bagaimanapun, Menteri Tenaga dan Sumber Asli, Datuk Seri Takiyuddin Hassan memberi jaminan kadar tarif baharu itu tidak membebankan rakyat terutama pemegang akaun domestik.

Beliau berkata, pengumuman mengenai Kawal Selia Berasaskan Insentif (IBR) bagi Tempoh Kawal Selia Ketiga (RP3) itu akan dibuat beberapa hari lagi.

“Saya telah berbincang sebanyak enam kali berturut-turut di Kabinet. Alhamdulillah, semalam kita sudah memuktamadkan kadarnya.

“Pelaksanaan IBR bagi RP3 akan berkuat kuasa pada 1 Februari ini dan saya menunggu Suruhanjaya Tenaga, tetapi saya boleh memberi bayangan yang kadarnya sama sekali tidak membebankan rakyat,” katanya seperti dipetik Utusan Malaysia, hari ini.

Difahamkan, jumlah pengguna elektrik di seluruh negara adalah sebanyak lapan juta dan 85 peratus daripadanya merupakan pengguna domestik dan selebihnya komersial serta industri.


Subang Jaya kini diisytihar Majlis Bandaraya

BANGI, 3 Rabiulawal 1442H, Selasa – Majlis Perbandaran Subang Jaya diisytihar sebagai Majlis Bandaraya Subang Jaya berkuat kuasa hari ini, 20 Oktober 2020.

Menteri Besar Selangor, Datuk Seri Amirudin Shari berkata, perkara berkenan telah mendapat perkenan Sultan Selangor, Sultan Sharafuddin Idris Shah Alhaj Ibni Almarhum Sultan Salahuddin Abdul Aziz Shah Alhaj.

“Seyogia dengan perkenan oleh DYMM Sultan Selangor jua, menurut kuasa-kuasa yang diperuntukkan melalui Subseksyen 10 (1) Akta Kerajaan Tempatan 1961, sukacita saya memaklumkan bahawa TPr. Hajah Noraini Roslan adalah dilantik selaku Datuk Bandar Subang Jaya berkuat kuasa tarikh yang sama,” katanya dalam satu kenyataan hari ini.

Amirudin berkata, kerajaan negeri merafak sembah takzim dan menjunjung kasih Sultan Selangor di atas perkenan yang telah diberikan.

Beliau berkata, pihaknya berharap pembangunan mapan Subang Jaya dan lokaliti sekitarnya akan terus dimantapkan melalui sistem penyampaian perkhidmatan berkelas dunia.

“Dengan izin Allah SWT, cita-cita ini akan dapat digembleng bersama ke arah merealisasi agenda Selangor Maju Bersama,” katanya.


Seluruh negara ternanti komen Anwar, BERJASA tuntut perjelas kes Zahid

BANGI, 21 Safar 1445H, Khamis – BERJASA menuntut kerajaan dan Perdana Menteri bertanggungjawab memberi justifikasi mengenai permohonan Jabatan Peguam Negara (AGC) untuk melepas tanpa membebaskan (DNAA) Presiden UMNO, Datuk Seri Ahmad Zahid Hamidi daripada 47 pertuduhan yang dihadapinya.

Naib Presiden BERJASA, Ir Ts Muhammad Lukman Al Hakim berkata, sehingga hari ini Datuk Seri Anwar Ibrahim masih menutup mulut mengenai keputusan kes membabitkan Timbalan Perdana Menterinya itu.

Turut menjadi persoalan, katanya, bagaimana AGC boleh menarik balik kes ketika tempoh transisi antara Tan Sri Idrus Harun kepada Peguam Negara yang baharu, Datuk Ahmad Terrirudin Mohd Salleh.

“11 basis yang dikeluarkan juga tidak masuk akal. Kerajaan yang diketuai oleh PM harus bertanggungjawab kerana Peguam Negara merupakan peguam dan pendakwa raya bagi pihak kerajaan.

“Pelantikannya juga dicadangkan oleh PM dan diperkenankan oleh YDPA (Yang di-Pertuan Agong). Seluruh negara ternanti-nanti komen PM dalam hal ini,” katanya dalam kenyataan, hari ini.

Antara 11 alasan bagi menyokong permohonan agar TPM dilepas tanpa bagi semua 47 pertuduhan termasuk pihak pendakwaan perlu mengkaji keterangan saksi-saksi pada perbicaraan itu serta bagi membolehkan Suruhanjaya Pencegahan Rasuah Malaysia (SPRM) menjalankan siasatan lanjut terhadap bukti baharu yang dikemukakan oleh Ahmad Zahid.

Alasan lain menyentuh isu yang dibangkitkan dalam representasi bahawa pendakwaan dibuat secara cuai dan terburu-buru serta beliau menjadi mangsa pendakwaan terpilih kerajaan terdahulu.

Isnin lalu, Mahkamah Tinggi Kuala Lumpur membuat keputusan melepas tanpa membebaskan Ahmad Zahid daripada 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Keputusan itu dibuat Hakim, Collin Lawrence Sequerah, selepas membenarkan permohonan yang dikemukakan Timbalan Pendakwa Raya Mohd Dusuki Mokhtar, ketika kes itu sedang berada peringkat prosiding bela diri.

Ahmad Zahid yang didakwa dengan 47 pertuduhan iaitu lapan rasuah, 12 pecah amanah dan 27 pengubahan wang haram dana Yayasan Akalbudi, sedang membela diri pada peringkat ini dengan 15 saksi termasuk dirinya sudah memberikan keterangan.


Ivermectin: Hasil kajian I-Tech akan dibentang hujung bulan ini

Timbalan Menteri Kesihatan Datuk Dr Noor Azmi Ghazali berkata Kajian I-TECH telah lengkap pada proses merekrut pesakit seramai 500 orang dan kini dalam tempoh akhir analisis kajian.

“Setakat ini bukti untuk menyokong penggunaan Ivermectin bagi merawat atau mencegah jangkitan COVID-19 adalah sangat terhad. Pada 28 Julai, Cochrane Library mengeluarkan kenyataan tidak menyokong penggunaan ubat Ivermectin bagi mencegah atau merawat COVID-19 berlandaskan analisis sistematik terhadap 14 kajian klinikal melibatkan 1,678 peserta.

“Cochrane Library (satu koleksi pangkalan data) merumuskan keperluan untuk data kajian yang lebih berkualiti diterbitkan untuk dianalisis,” katanya dalam sesi soal jawab pada persidangan Dewan Negara di sini.

Beliau menjawab soalan Senator Datuk Bashir Alias yang ingin tahu status Kajian I-TECH yang dijalankan KKM dan bukti saintifik di peringkat antarabangsa serta langkah diambil bagi mengatasi masalah penggunaan Ivermectin ketika ini.

Selain itu, Dr Noor Azmi berkata, terdapat juga kajian klinikal berskala besar baru-baru ini melibatkan pesakit COVID-19 tidak dirawat di hospital dan mempunyai gejala ringan seperti percubaan Ivermectin to Prevent Hospitalisations in Patients With COVID-19 (IVERCORCOVID19) di Argentina dan percubaan bersama di Brazil yang mendapati Ivermectin tidak berkesan dalam mencegah kemasukan ke hospital.

Berhubung langkah yang diambil bagi mengatasi masalah penggunaan Ivermectin, beliau berkata Bahagian Penguatkuasaan Farmasi KKM sentiasa memantau dan memastikan produk kesihatan serta ubat yang dipasarkan berdaftar dengan Pihak Berkuasa Kawalan Dadah (PBKD) sebelum dijual kepada masyarakat.

Menurutnya, Bahagian Penguatkuasaan Farmasi menerima 175 aduan mengenai Ivermectin sepanjang tahun lepas hingga September 2021.

“Berdasarkan pengesahan yang dijalankan, sebanyak 17 premis telah diserbu pada 2020 dengan nilai rampasan berjumlah RM7,193 dan serbuan ke atas 43 premis dan 17 pemeriksaan pada tahun ini dengan nilai rampasan RM124,815,” katanya.

Beliau turut memaklumkan sepanjang tahun lepas hingga kini, usaha pendidikan turut dijalankan dengan memuat naik 128 poster dan maklumat menerusi laman Facebook atau media sosial serta 10 poster adalah khusus berkaitan COVID-19. – Bernama


Tanah Rizab Melayu: Kekalkan nisbahnya, jangan beri pemaju perumahan!

Oleh Athirah Huda Zalhe

BANGI, 1 Rabiulawal 1442H, Ahad – Kerajaan diberi amaran untuk tidak menyerahkan Tanah Rizab Melayu kepada pihak swasta khususnya pemaju perumahan.

Ini kerana, kerajaan sebagai pemengang amanah bertanggungjawab memastikan tanah berkenaan dibangunkan demi keuntungan rakyat secara keseluruhannya, dan bukan menguntungkan pihak tertentu sahaja.

Penganalisis ekonomi, Prof Madya Dr Abu Sofian Yaacub berkata, apa yang dibimbangkan sekarang adalah orang Melayu sendiri tidak mampu membeli rumah di atas tanah yang dikhaskan untuk mereka.

Di samping itu, beliau berharap kerajaan dapat mengekalkan nisbah 50 peratus Tanah Rizab Melayu di negara ini, selain menilai semula sebarang rancangan pembangunan memandangkan nilainya semakin susut bahkan ada yang diambil masih belum diganti.

“Kita minta kerajaan tidak mengambil sewenang-wenangnya tanah simpanan Melayu ini, untuk pembangunan yang tidak menguntungkan rakyat secara keseluruhan.

“Janganlah diambil tanah itu dan berikan kepada pihak swasta bangunkan projek perumahan, yang akhirnya orang Melayu sendiri tidak mampu untuk memiliki,” katanya kepada Ismaweb.net, hari ini.

Semalam, Majlis Perundingan Melayu (MPM) menyarankan supaya Tanah Rizab Melayu dimasukkan ke dalam rancangan pembangunan khas, agar boleh mengimbangi jurang ekonomi orang Melayu.

Pertubuhan bukan kerajaan (NGO) itu mencadangkan supaya kerajaan menumpukan pembangunan Tanah Rizab Melayu dari sudut perbandaran, perindustrian atau pelancongan supaya manfaatnya dinikmati kembali oleh orang Melayu.

Bersetuju dengan cadangan itu, Prof Madya Abu Sofian berkata, kerajaan pada masa sama perlu mengekalkan kelestarian Tanah Rizab Melayu dan tidak menggunakan keseluruhannya untuk pembangunan.

“Kita mahu kehijauan itu masih dikekalkan dan mana-mana tanah atau hutan simpan, janganlah dijarah semua untuk pembangunan,” katanya.

Setakat tahun 2017, nisbah keluasan Tanah Rizab Melayu masih 30 peratus, di mana belum mencapai 50 peratus seperti yang terkandung dalam ‘Tujuh Wasiat Raja-Raja Melayu’.

Wasiat kedua daripada tujuh wasiat yang dikeluarkan Majlis Raja-Raja Melayu pada 5 Ogos 1957 itu menyebut:

“Kami isytiharkan dan kami simpan untuk kamu dan kami benarkan kamu isytihar dan simpan untuk anak cucu kamu, selain gunung-ganang, tasik dan hutan simpan, tanah simpanan Melayu sehingga nisbah 50 peratus selebihnya kamu rebutlah bersama-sama kaum lain.”


Sektor pelancongan negeri pantai timur dijangka pulih dalam tempoh singkat

KOTA BAHARU, 6 Rabiulawal 1443H, Rabu –  Sektor pelancongan di negeri-negeri pantai Timur dijangka kembali pulih dalam tempoh singkat berikutan sambutan dan kehadiran pengunjung yang dicatatkan di lokasi tarikan pengunjung sangat memberangsangkan.

Pengarah Tourism Malaysia Wilayah Timur Hafiz Hazin berkata hasil tinjauan yang dilakukan di Kelantan, Terengganu dan Pahang mendapati banyak kawasan pelancongan sudah mula dikunjungi orang ramai.

“Sebagai contoh di Tasik Kenyir, Terengganu dalam tempoh tiga minggu sahaja direkodkan seramai 35,000 pelancong domestik datang selepas beralih dari Fasa Dua ke Fasa Tiga Pelan Pemulihan Negara (PPN).

“Tinjauan di Cameron Highlands, Pahang dan pulau-pulau juga menunjukkan sudah ada penerimaan pelancong dan itu satu petanda baik,” katanya ketika ditemui pemberita di sini hari ini.

Mengulas lanjut, Hafiz berkata pemain industri juga sudah bersedia menerima pelancong dalam kehidupan norma baharu.

“Sebagai contoh, bila pelancong datang dan sekiranya ada kes COVID-19, tempat mereka sudah pasti akan ditutup.

“Saya yakin pemain industri akan sentiasa memastikan segala syarat yang ditetapkan oleh Majlis Keselamatan Negara, Kementerian Kesihatan dan Pihak Berkuasa Tempatan dipatuhi,” katanya. – Bernama